title: Sinimäe

text: Sinimäe on pienkauppala () Narva-Jõesuun kaupungissa Itä-Virumaan maakunnassa Koillis-Virossa. Sinimäe toimi Vaivaran kuntakeskuksena vuoteen 2017, jolloin Vaivarasta tuli osa Narva-Jõesuuta.


title: Sinimäe

text: Sinimäe sijaitsee Narvan ja Tallinnan välisen valtatie 1:n (E20) tien varrella lähellä Narvanlahtea Suomenlahden rannikolla. Narvaan on matkaa 18 kilomeriä.


title: Sinimäe

text: Alueen pinnanmuodostus on erikoinen Virossa. Mannerjää on nostanut rantatörmän selänteen nykyiselle paikalleen, jolloin syntyi kolme kukkulaa idästä länteen Torni-, Grenaderin- ja Lastenkodinmäki.


title: Sinimäe

text: Alueen sotahistoria 900 vuotta vanha. Kolmesta viimeisestä sodasta on edelleenkin nähtävissä jälkiä maastossa. Ensimmäisen maailmansodan aikana alueella kulki Tannenbergin-linja. Toisen maailmansodan aikana heinä-elokuussa 1944 käytiin Sinimäkien taistelu.


title: Sinimäe

text: Saksalaisten muistomerkki on Grenaderinmäessä. Puna-armeijan muistomerkki on hieman etelämpänä. Sinimäessä on alueen sotahistoriaa käsittelevä museo. Taistelupaikka on nykyisin puistoalue, jossa voi tutustua sotahistoriaan polkuja pitkin.


title: Höganäsin kirkko

text: Höganäsin kirkko () (myös "Himmelfärdskyrkan" eli "Ylösnousemuksen kirkko") on Ruotsissa Höganäsin kunnan keskustaajama Höganäsissä sijaitseva kirkkorakennus. Se vihittiin käyttöön helatorstaina 1934.


title: Kalmin tammi

text: Kalmin tammi on Turussa niin sanotulla Piispantalon tontilla, nykyisen Sibelius-museon lähettyvillä, kasvava suuri tammi, jonka on perimätiedon mukaan istuttanut Turun akatemian ensimmäisenä talousopin professorina toiminut Pehr Kalm. Tutkimuksen perusteella tammi on saanut alkunsa siemenestä noin vuoden 1750 tienoilla ja se on istutettu nykyiselle paikalleen joskus 1760-luvulla. Piispantalon tontilla sijaitsi silloin vuonna 1757 perustettu Turun akatemian kasvitieteellinen puutarha, jota Kalm johti.


title: Operaatio Polkovodets Rumjantsev

text: Operaatio Polkovodets Rumjantsev oli toisessa maailmansodassa toinen Neuvostoliiton joukkojen vastahyökkäys Saksan operaatio Zitadellen torjumiseksi. Siihen osallistuivat Neuvostoliiton Voronežin rintaman ja Arorintaman joukot . Operaation tarkoituksena oli vallata takaisin Belgorodin ja Harkovan kaupungit sekä kukistaa Saksan 4. panssariarmeijan ja taisteluosasto Kempfin joukot alueella. Operaatio alkoi 3. elokuuta 1943 ja päättyi Neuvostoliiton voittoon 23. elokuuta 1943. Belgorod vallattiin takaisin Belgorodin taistelussa 14. elokuuta mennessä ja Harkova neljännessä Harkovan taistelussa 23. elokuuta mennessä. Operaation seurauksena saksalaiset vetäytyivät Ukrainan itäosista Dneprin länsipuolelle, mikä johti Toiseen Kiovan taisteluun syksyllä 1943.


title: Rotomänty

text: Rotomänty on Lahnajärven kylässä entisen Suomusjärven kunnan alueella Salossa kasvava 18 metriä korkea mänty jonka iäksi on arvioitu noin 200 vuotta. Rotomänty on rauhoitettu ja merkitty karttaan.


title: Rotomänty

text: Kilpikaarnaa muodostanut mänty on suojeltu vuonna 1959.


title: Pekka Hyytiäinen

text: Eino Pekka Juhani Hyytiäinen (1950 – 10. tammikuuta 2008) oli suomalainen elokuvaohjaaja, joka ohjasi kolme pitkää elokuvaa vuosina 1978-1982. Elokuvien teossa hän toimi niin käsikirjoittajana, ohjaajana, näyttelijänä kuin leikkaajana.


title: Pekka Hyytiäinen

text: Pekka Hyytiäinen liittyi Teekkarien elokuvakerho Montaasiin vuonna 1972 ja toimi sen puheenjohtajana 1976-1977. Opiskelun Teknillisessä Korkeakoulussa hän oli aloittanut vuonna 1969, mutta huomasi olevansa väärällä alalla jo ensimmäisenä opiskeluvuotena ja elätti itseään työssä käymällä. Hän toimi useita vuosia Otaniemen uimahallin hoitajana 70- ja 80-lukujen vaihteessa. 1980-luvulla Hyytiäinen opiskeli psykologiaa Helsingin yliopistossa. Elokuvan tekemisen aloittamisessä häntä tuki kerhon järjestämä kaitafilmikurssi. Kipinän elokuvan tekemiseen hän kertoo saaneensa Ernest Lindgrenin "Art of the Film"-kirjasta. Taiteellisena ja innokkaana persoonana Hyytiäinen sai käyntiin Montaasissa laajempaa elokuvien tekemistä pelkän filmien esittämiseen keskittyvän elokuvakerhotoiminnan lisäksi. Kerholle esitystoiminta oli hyvin kannattavaa ja se pystyi tukemaan ja tarjoamaan välineitä elokuvien tekemiseen. Hyytiäisen aktiivina kerhovuosina syntyivät elokuvat "Komero" ja "Ansa". Kesällä 1976 kuvattu Ansa-elokuva antoi kipinän täyspitkien elokuvien tekoon.


title: Pekka Hyytiäinen

text: Elokuvakerhon piiristä löytyi elokuvasta innokkaita, joiden kanssa Hyytiäinen perusti Lähikuva Oy:n elokuvien tuottamiseksi vuonna 1978. Lähikuva Oy hankki 16 mm elokuvakameran ja leikkauspöydän. Kustantaakseen omia elokuviaan Lähikuva Oy teki muutamia tilaustöitä. Hyytiäisen kaikki kolme pitkää elokuvaa ovat Lähikuva Oy:n kustantamia.


title: Maa jota ei ole

text: Maa jota ei ole () on Edith Södergranin runokokoelma, joka ilmestyi postuumisti 1925. Kokoelma on nimetty yhden siihen sisältyvän runon mukaan. Kokoelman toimitti Elmer Diktonius ja esipuheen siihen laati Hagar Olsson.


title: Maa jota ei ole

text: Kokoelman suomennos sisältyy Södergranin koottuihin runoihin "Elämäni, kuolemani ja kohtaloni" (Otava, 1994), jonka runojen suomentajat ovat Pentti Saaritsa, Uuno Kailas ja Aale Tynni.


title: Maa jota ei ole

text: Kokoelman julkaisua edelsi Diktoniuksen ja Olssonin välinen kiista siitä, kenellä on oikeus Södergranin henkiseen perintöön. Diktonius ehdotti Olssonille julkaisemattomien runojen kokoamista kirjeessä, jossa hän ehdotti yhtiön perustamista muiston vaalimiseksi. Yhteistyö päättyi konfliktiin. Välejä kuvastaa Diktoniuksen erääseen kirjeeseen kirjoittama kommentti kokoelman ilmestyttyä:


title: Maa jota ei ole

text: Olssonin kokoelmaan kirjoittama esipuhe on katsottu olleen alku myöhemmin syntyneelle myytille yksinäisestä, kärsivästä, syrjäänvetäytyvästä Södergranista. Olssonin Södergran-näkemyksen kantava teema on kuolema. Södergranin elämäkerran kirjoittajan Agneta Rahikaisen mukaan tätä vahvistaa kokoelman nimi "Maa jota ei ole".


title: Maa jota ei ole

text: Agneta Rahikainen arvelee, että Södergran kirjoitti kokoelmaan otetut kaksi viimeistä runoaan ”Maa jota ei ole” ja ”Tulo Haadekseen” vähän ennen kuolemaansa keväällä 1923, sillä tämän äiti Helena Södergran löysi ne vasta tämän kuoleman jälkeen. Vailla päiväystä olevat runot jättävät jäähyväisiä elämälle ja ovat yhdessä ikään kuin tilinpäätös elämälle. Runo ”Maa jota ei ole” on otettu myös karelianismin käyttöön ja Södergran menetetyn kotiseudun, paratiisin, puolestapuhujaksi. Teoksessa "Ny illustrerad svensk litteraturhistoria" julkaistussa Södergran-artikkelissa ruotsalainen kirjallisuushistorioitsija Erik Hjalmar Linder kirjoittaa, että Södergran tuli runon ansiosta tunnetuksi Ruotsissa jo 1920-luvulla. Kokoelman runoa ”Nattlig madonna” Linder pitää nuoruudenrunona.


title: Maa jota ei ole

text: Kokoelman vastaanotto oli hyvin myönteinen. "Nya Argukseen" kirjoittamassaan arviossa Erik Kihlman piti Södergrania ruotsinkielisen runon romanttisimpana ja syrjäänvetäytyvimpänä temperamenttina, sillä hänen runonsa ovat täynnä prinsessoja, nunnia, mustalaisia, ruumiita käärinliinoissa. Kihlman näki nimirunossa epätavallista loistoa ja voimaa. Olof Enckell oli epävarma suhtautumisessaan kokoelmaan. Runot ovat vaikeaselkoisia ja kummallisia. Häntä miellyttivät eniten tyynet luonnonrunot.


title: Maa jota ei ole

text: I Tidiga dikter


title: Maa jota ei ole

text: II (Nimetön)


title: Maa jota ei ole

text: III Dikter från 1919–1920


title: Maa jota ei ole

text: IV Sista dikter


title: Aulikki Plaami

text: Aulikki Plaami on suomalainen laulaja, meedio ja selvänäkijä, joka aviomiehensä Seppo Plaamin kanssa perusti Yhdysvalloissa Gate of Heaven Chapel -kirkon 1996. Kirkko toimii Suomessa Kaariporttiystävät- ja Kaariportin Kappeli -nimisten yhdistysten kautta.


title: Aulikki Plaami

text: Plaami sanoo laulavansa transsitilassa jo kuolleiden laulajien äänellä ja tunnettujen kirjailijoiden antamilla lauluteksteillä, kun esittää tunnettujen laulajien kuten Aino Acktén tai Edith Piafin kaltaista musiikkia. Mieslaulajia kuten Elvistä tai Kirkaa kanavoidessaan hän laulaa alarekisterissä. Välijuontojen ajaksi hän muuttuu pieneksi enkelityttö Carmeniksi, terveysasioita neuvovaksi tohtori Fritz Hermanniksi tai kirkkonsa varsinaiseksi henkiseksi johtajaksi, Abbedissa-hahmoksi. Hänen muusikkomiehensä toimii laulujen säestäjänä ja kertoo saavansa sävelmät ”selväkuulona” tai automaattisävellyksinä kuolleilta säveltäjiltä, kuten Chopiniltä tai Sibeliukselta. Plaamit kuitenkin merkitsevät laulujen Teosto-tietoihin tekijöiksi itsensä ja asiantuntijat ihmettelevät, miksei kuolleiden mestarien tyyli ja erikoislaatu ilmene Plaamien sävellyksissä tai sanoituksissa.


title: Aulikki Plaami

text: Merkonomiksi opiskellut Aulikki Plaami joutui auto-onnettomuuteen 1976 ja tapasi Seppo Plaamin hakiessaan tältä henkiparannusta vammoihinsa. Aulikki Plaami sanoo alkaneensa saada viestejä henkimaailmasta vuonna 1981. Julkiset esiintymiset meediolaulajana hän aloitti 1984. 1990-luvun alussa hän sai hengeltä viestin mahdollisuuksista suuren meren rannalla ja muutti miehensä kanssa eri lähteiden mukaan Luxemburgiin tai Ruotsiin ja Euroopasta edelleen Kaliforniaan 1992 ja Havaijille 1999. Vuonna 1996 he saivat Yhdysvalloissa toimiluvan oman kirkon perustamiseen Kalifornian Newport Beachiin.


title: Aulikki Plaami

text: Plaamit palasivat Suomeen 2004 ja jatkoivat 1980-luvun loppupuolella aloittamaansa esiintymistoimintaa eri puolilla Eurooppaa.


title: Fabric

text: Fabric on lontoolainen yökerho, jonka perustivat Keith Reilly ja Cameron Leslie vuonna 1999. Se on äänestetty useita kertoja maailman parhaiden yökerhojen joukkoon ensimmäiselle ja toiselle sijalle DJ Magazinen vuosittaisessa äänestyksessä. Fabric sijaitsee Islingtonin ja Lontoon Cityn rajalla vastapäätä Smithfieldin lihatoria noin 300 metrin päässä Farringdonin metroasemalta.


title: Fabric

text: Rakennus, jossa Fabric toimii, on peräisin viktoriaaniselta ajalta. Yökerhossa on kolme erillistä salia, joista yhden erikoisuutena on ”bodysonic dancefloor” eli tanssilattia, jonka alla värähtelee 400 bassokaiutinta. Fabric on julkaissut kokoelmalevyjä nimillä "fabric" ja "FabricLive". Levyillä on esiintynyt tunnettuja ja uusia artisteja, kuten Robert Hood albumilla "fabric 39" ja Maya Jane Coles albumilla "fabric 75".


title: Fabric

text: Syyskuussa 2016 Fabricin toimintalupa peruttiin kahden kesän aikana sattuneen huumekuoleman jälkeen. Monet musiikkialan vaikuttajat kritisoivat sulkemiseen johtanutta lupapäätöstä, ja yökerhon toiminnan jatkumiseen tähdännyttä kampanjaa tuki jopa pormestari Sadiq Khan. Marraskuussa Fabricille myönnettiin jatkolupa, mikäli valvontaa tiukennettaisiin huomattavasti. Yökerho avattiin uudelleen 2017.


title: Undo

text: Undo on ruotsalaisen laulajan Sanna Nielsenin power pop-balladi, jolla hän edusti Ruotsia vuoden 2014 Eurovision laulukilpailussa. Nielsen voitti Melodifestivalenin 8. maaliskuuta 2014, osallistuttuaan siihen useina aiempinakin vuosina.


title: Undo

text: Nielsen pääsi 6. toukokuuta pidetyssä ensimmäisessä semifinaalissa Eurovision laulukilpailun finaaliin, joka nähtiin 10. toukokuuta 2014. Finaalissa kappale sijoittui kolmanneksi saatuaan 218 pistettä.


title: Timo Vakkilainen

text: Timo Antero Vakkilainen on suomalainen laulaja ja säveltäjä, sanoittaja joka on tehnyt yhden pitkäsoiton Texicalli-levymerkille. Vakkilainen on myös vaikuttanut yhtyeissä Korkkijalka, Dimlights ja Vanha Isäntä.


title: The Walking Dead (3. tuotantokausi)

text: Yhdysvaltalaisen televisiosarjan "The Walking Deadin" kolmas tuotantokausi alkoi 14. lokakuuta 2012 ja päättyi 31. maaliskuuta 2013. Sarja perustuu samannimiseen sarjakuvaan. Suomessa esitys alkoi 21. lokakuuta 2012 ja päättyi 7. huhtikuuta 2013.


title: The Walking Dead (3. tuotantokausi)

text: Kausi alkaa kahdeksan kuukautta edellisen kauden päättymisen jälkeen. Selviytyjät ovat selvinneet talven yli ja Lori on viimeisimmillään raskaana. Ryhmä löytää hylätyn vankilarakennuksen, jonne he aikovat asettua, ensiksi he tappavat suuren määrän zombeja eli kulkijoita. Vankilasta löytyy vankeja elossa.


title: The Walking Dead (3. tuotantokausi)

text: Sillä välin Andrea ja Michonne (nähtiin 2. kauden lopulla) etsivät turvapaikkaa ja päätyvät lopulta salaperäiseen Woodburyyn, jossa asuu myös Darylin kauan kadoksissa ollut veli Merle Dixon.


title: The Walking Dead (3. tuotantokausi)

text: Tuotantokausi on saanut ylistäviä arvioita. Sillä on Rotten Tomatoes-sivustolla 93 % arvosana 30:sta arviosta ja Metacriticissä 82/100 19 arviosta. Eric Goldman antoi IGN:n sivuilla kaudelle arvosanaksi 8/10.


title: Kultalähde

text: Kultalähde on Kiikalassa Hyyppärän harjualueella sijaitseva lähde, jonka on syvyydeltään noin 2-3 metriä, kirkasvetinen ja laajudeltaan muutamia satoja neliömetrejä. Lähteen vedet laskevat luonnontilaiseen "Kultalähteenoja"-nimiseen puroon. Täältä vedet virtaavat edelleen Satakoskenojan kautta Uskelanjoen sivujokeen Hitolanjokeen.


title: Kultalähde

text: Perimätiedon mukaan Kultalähde olisi ollut aikoinaan uhrilähteenä. Lähteen luona on Kiikalan Komisuon, Saaren (nykyään Kiikalan Pappilan) ja Hidoisenpyölin (nykyisen Lasikylän) kylien vanha rajapaikka.


title: Lotikonkellari

text: Lotikonkellari on Marttilan Lotikonmäellä sijaitseva kalliorotko. Rotko on muutamia kymmeniä metrejä pitkä. Alkupäästään rotko on kapea mutta levenee ja syvenee edempänä. Rotkoon kiilautuneet kalliolohkareet muodostavat rotkon loppupäähän pimeän ja ahtaan luolakäytävän jonka mukaan koko rotko on saanut nimensä.


title: Lotikonkellari

text: Rotkon kallioseinämissä on nystyröitä ja ristikkokuvioita muoodstavia uurteita. Seinämiin on myös kaiverrettu vuosilukuja, nimikirjaimia ja erilaisia kuvioita.


title: American Walking Pony

text: American walking pony (AWP) on uusi ponirotu jota jalostetaan Amerikassa. Se on tunnettu askellajistaan walkki ja rawwe. Sen säkäkorkeus on jaoteltu A- ja Ö-sektioon; A-sektio on säkäkorkeudeltaan 85-120cm, Ö-sektio 121-170cm. Väriltään se on yleensä tuplavoikko, voikko, voikonkirjava tai albiino, sillä on lähes aina heransilmät.


title: American Walking Pony

text: Ponia käytetään niille tarkoitetuissa askellajikilpailuissa sekä ne ovat oivia maastoponeja shetlanninponimaisen vartalonsa ansiosta. Niiden pää muistuttaa huomattavasti arabia. Niiden harja on lähes olematon, ja häntä töpöhäntä kuin shirellä.


title: Anastasija Vasyljeva

text: Anastasija Vasyljeva (s. 18. tammikuuta 1992 Harkova) on ukrainalainen tennispelaaja. Parhaimmillaan hän on ollut kaksinpelissä WTA-listan sijalla 129 elokuussa 2014 ja nelinpelissä sijalla 145 lokakuussa 2015. Hän on voittanut urallaan yhdeksän ITF-turnausta kaksinpelissä ja 27 ITF-turnausta nelinpelissä.


title: Irma Melaja

text: Irma Melaja (1955 Hyvinkää − 28. syyskuuta 1991 Karkkila) oli suomalainen kuvanveistäjä ja kuvataiteilija. Hän opiskeli Suomen Taideakatemian koulussa vuosina 1975–1980 opettajanaan muun muassa kuvanveistäjä Heikki Häiväoja. Melajan töitä oli ensimmäistä kertaa esillä Turussa vuonna 1975.


title: Irma Melaja

text: Melaja erikoistui mitaleihin ja veistoksissa hevosaiheisiin. Hän osallistui muun muassa Valtakunnan näyttelyihin sekä Suomen Taiteilijoiden ja Suomen Mitalitaiteen Killan näyttelyihin. Irma Melajan viimeinen yksityisnäyttely oli Hyvinkäällä 1990. Hän opetti Imatran taidekoulussa 1980-luvulla. Melaja oli erittäin taitava piirtäjä. Veistosten ohella hän piirsi ja maalasi suurikokoisia hevosaiheita. Hänen veistoksiaan ja piirustuksiaan on useissa yksityiskokoelmissa sekä muun muassa Karkkilan, Hyvinkään, Tampereen ja Vantaan kaupunkien kokoelmissa, Suomen Kansallisgalleriassa ja Lapinlahden Taidemuseossa.


title: Breadmachine

text: Breadmachine on suomalainen jazzyhtye joka on tehnyt kaksi pitkäsoittoa Texicalli-levymerkille ja sen jälkeen 1 omakustanne CD ja 1 Rosebud oy yhtiölle.


title: Kitty Foyle

text: Kitty Foyle (; myös "Kitty Foyle: The Natural History of a Woman") on Sam Woodin ohjaama yhdysvaltalainen draamaelokuva vuodelta 1940. "Kitty Foylen" nimiroolissa on Ginger Rogers, ja muissa rooleissa ovat Dennis Morgan ja James Craig.


title: Kitty Foyle

text: "Kitty Foyle" perustuu Christopher Morleyn romaaniin "Kitty Foyle" (1939), jonka pohjalta Dalton Trumbo laati käsikirjoituksen. Ginger Rogers voitti roolisuorituksestaan parhaan naispääosan Oscar-palkinnon vuonna 1941. "Kitty Foyle" oli lisäksi ehdolla neljään muuhun Oscar-palkintoon, joista yksi oli ehdokkuus parhaasta elokuvasta. Rogersin käyttämästä mekosta syntyi uusi suosittu mekkotyyli, joka nimettiin elokuvan mukaan Kitty Foyle -mekoksi.


title: Kitty Foyle

text: "Kitty Foyle" kertoo kauppa-apulaisesta, Kitty Foylesta (Ginger Rogers), jonka pitäisi tehdä mullistavan päätöksen: joko avioitua nuoren tohtorin, Mark Eisenin (James Craig), kanssa tai karata Etelä-Amerikkaan avioliitossa olevan Wyn Straffordin (Dennis Morgan) kanssa. Kun Kitty kamppailee valinnanvaikeutensa kanssa, elokuva palaa takaisin Kittyn menneisyyteen Philadelphiaan. Valitseeko Kitty lopulta Markin vai Wynin?


title: Kitty Foyle

text: "Kitty Foylen" tuotanto alkoi 26. elokuuta 1940 ja päättyi 26. lokakuuta 1940. Elokuvan budjettina oli 738 000 dollaria, ja sen tuotantoyhtiönä toimi RKO Radio Pictures.


title: Kitty Foyle

text: Katharine Hepburnille oli tarjottu tuotannon alkuvaiheessa nimiroolia, mutta hän kieltäytyi. Tuotantoyhtiö RKO olisi halunnut alun perin William Wylerin ohjaamaan elokuvan, mutta ohjaajaksi tuli Sam Wood.


title: Kitty Foyle

text: "Kitty Foyle" sai ensi-iltansa kotimaassaan 27. joulukuuta vuonna 1940, jonka jälkeen New Yorkin ensi-ilta oli 8. tammikuuta seuraavana vuonna. Suomessa elokuva sai ensi-iltansa 29. marraskuuta vuonna 1942. "Kitty Foylen" levittäjänä oli RKO Radio Pictures. "Kitty Foylella" oli maanlaajuinen uusintaensi-ilta vuonna 1955.


title: Kitty Foyle

text: "Kitty Foyle" oli valtavan suosittu lippuluukuilla, ja se tuotti vuonna 1941 noin 2,4 miljoonaa dollaria maailmanlaajuisesti. Elokuva toi voittoja RKO:lle 869 000 dollarin edestä, ja se oli studion suurin vuoden 1940 kassamagneetti. Elokuva sai ilmestyessään kriitikoilta hyvin myönteisen vastaanoton. Rotten Tomatoes -sivuston mukaan kriitikoiden arvosteluista 71 prosenttia on myönteisiä perustuen seitsemään arvosteluun.


title: Kitty Foyle

text: "Kitty Foylesta" on sovitettu radiokuunnelmia ja televisiotuotantoja. Rogers uusi roolinsa "Lux Radio Theaterissa" 5. toukokuuta 1941 ja 6. huhtikuuta 1946 "Academy Award Theaterissa". 3. maaliskuuta 1947 Olivia de Havilland oli Kitty Foylen roolissa "The Screen Guild Theaterin" kuunnelmassa. Elokuvan televisiosovituksia ovat NBC:n versio vuodelta 1950, ABC:n versio vuodelta 1954 ja CBS:n versio vuodelta 1955.


title: Kitty Foyle

text: "Kitty Foylesta" on tehty myös televisioon saippuaooppera, jota esitettiin NBC-kanavalla vuonna 1958. Saippuaoopperan pääosassa on Kathleen Murray Kitty Foylena.


title: Kitty Foyle

text: Turner Entertainment julkaisi "Kitty Foylen" VHS:lle Yhdysvalloissa vuosina 1995 ja 1998. Warner Bros. julkaisi elokuvasta DVD-julkaisut 31. tammikuuta 2006 ja 20. elokuuta 2013.


title: Uumajan keskusrautatieasema

text: Uumajan keskusrautatieasema (, ) on rautatieliikennepaikka Uumajan kunnan keskustaajamassa Uumajassa, Ruotsissa.


title: Uumajan keskusrautatieasema

text: Aseman on suunnitellut arkkitehti Folke Zettervall, ja se on rakennettu vuosina 1895–1896. Vuonna 2001 se julistettiin Ruotsin kulttuuriperintökohteeksi. Alueen kunnostaminen aloitettiin heinäkuussa 2010. Asema oli suljettu tämän vuoksi lähes vuoden ajan, jolla välin matkustajaliikenne siirrettiin uudelle Uumajan itäiselle rautatiesamalle.


title: Burn!

text: Burn! on suomalainen yhtye, joka on tehnyt yhden pitkäsoiton Texicalli-levymerkille


title: Sviitti

text:
Sviitti () on useissa hotelleissa ja laivoissa tarjottava isompi huone tai hytti. Sviitin koko voi olla parista huoneesta jopa pariin kerrokseen ja useampaan huoneeseen. Hinta on myös tyypillisesti kalliimpi.
Sviitti sisältää yleensä isomman ikkunan, makuuhuoneen, isomman kylpyhuoneen ja olohuoneen isommalla televisiolla ja minibaarilla. Aamiainen kuuluu useimmiten hintaan, kuten myös jotkin lisäpalvelut.


title: Kartasto

text: Kartasto eli atlas on usean toisiinsa liittyvän kartan kokoelma. Kartat ovat liitettynä toisiinsa kirjan tai multimediaformaatin muodossa. Maantieteellisten tietojen ja valtioiden rajojen lisäksi kartasto voi sisältää myös tarkempaa tietoa kartoitetusta alueesta, kuten kuvia nähtävyyksistä ja tietoa alueen historiasta.


title: Young Man of Manhattan

text: Young Man of Manhattan on Monta Bellin ohjaama ja tuottama yhdysvaltalainen romanttinen musikaalikomediaelokuva, joka sai ensi-iltansa vuonna 1930. Musikaalikomedian pääosissa ovat Claudette Colbert ja Norman Foster. Sivurooleissa ovat muun muassa Ginger Rogers ja Charles Ruggles. "Young Man of Manhattan" kertoo vaimosta ja miehestä, joiden välejä vahingoittaa kateus. Aviomies tulee kateelliseksi, kun hänen vaimonsa tienaa enemmän rahaa ja hänestä tulee kuuluisampi kuin miehestä itsestään. "Young Man of Manhattan" on Colbertin varhaisimpia elokuvarooleja ja Rogersin ensimmäinen pitkä elokuva. Paramount Pictures toimi elokuvan tuotantoyhtiönä ja levittäjänä.


title: Young Man of Manhattan

text: "Young Man of Manhattan" perustuu Katharine Brushin samannimiseen romaaniin, jonka pohjalta Robert Presnell, Sr. ja Daniel Reed laativat käsikirjoituksen. Elokuva kuvattiin New Yorkissa. "Young Man of Manhattan" sai ensi-iltansa kotimaassaan New Yorkissa 19. huhtikuuta vuonna 1930, ja maanlaajuiseen teatterilevitykseen elokuva pääsi 17. toukokuuta 1930. Rogersin repliikistä "Cigarette me, big boy." tuli suosittu lausahdus amerikkalaisessa puheessa. Rogers laulaa elokuvassa laulun "I’ve Got ’It’ But 'It’ Don’t Do Me No Good".


title: Fat Bullets

text: Fat Bullets on suomalainen yhtye, joka on tehnyt kaksi pitkäsoittoa Texicalli Recordsille.


title: Salainen puutarha (antologia)

text: Salainen puutarha: intiimi tunnustusteos naisten seksuaalisista kuvitelmista on Nancy Fridayn kirjoittama vuonna 1973 ilmestynyt kokoelma lehti-ilmoituksilla ja haastatteluilla kerättyjä, lyhyiden kertomusten muotoon muokattuja naisten eroottisia fantasioita sekä niitä kommentoivia tekstejä. Kokoelmaan poimitut on Fridayn mukaan valittu yli 400:n kuvitelman joukosta.


title: Salainen puutarha (antologia)

text:
Kirjan rakenne koostuu kirjailijanimimerkin "J" kirjoittamasta esipuheesta, seitsemästä luvusta ja psykiatri Martin Shepardin kirjoittamista jälkisanoista. Kuvitelmatekstit on pääosin sijoitettu 16:een teemaan jaoteltuun kolmanteen lukuun "Kuvitelmien talo". "Talon" huoneet edustavat kukin kuvitelmien keskeisiä elementtejä. Luku 6 "Hyväksytty kuvitelma" sisältää haastatteluesimerkin.
Salaisen puutarhan jälkisanojen kirjoittaja, psykiatri Martin Shepard ennakoi kolme keskeistä kritiikin linjaa:


title: Corazon

text: Corazon on suomalaisen My First Band-yhtyeen kolmas studioalbumi, joka julkaistiin Suomessa 2. toukokuuta 2014. Saksassa, Sveitsissä ja Itävallassa "Corazon" julkaistaan 30. toukokuuta 2014. YleX-radiokanava valitsi "Corazonin" viikon albumikseen albumin julkaisuviikolla. Ensimmäisellä listaviikollaan "Corazon" nousi Suomen virallisen albumilistan 16:nneksi.


title: Corazon

text: Levyn ensimmäinen single, "Don't Break My Corazon", julkaistiin 7. helmikuuta 2014. Kappale on noussut yhtyeen toistaiseksi menestyneimmäksi singleksi, sillä se on noussut sekä lataus- että radiolistan 11:nneksi.


title: Storgatan

text: Storgatan on Uumajan keskustan pisin katu, noin neljä kilometriä pituudeltaan. Storgatan yhdistää keskustan alueet Uumajajoen pohjoisrantaan. Reitti kulkee Tvärånin vanhalta kaupunkialueelta lännestä Uumajan itäiselle rautatieasemalle, lähelle Norlannin yliopistollista sairaalaa.


title: Storgatan

text: Tvåränissa Storgatan vaihtuu Backenvägeniin, joka puolestaan yhdistää länsiosassa Grubben, Grisbackan ja Backenin kaupunginosat. Storgatanin varrella on useita Uumajan kunnan kuuluisia monumentteja sekä viisi kaupungin tärkeimmistä puistoista. Vuonna 2006 Storgatanin läpi kulki noin 8 900 ajoneuvoa keskimäärin vuorokaudessa.


title: Storgatan

text: Kun Uumaja perustettiin vuonna 1622 Uumajajoelle, kartoitettiin kaupunkia ruudukolle, jossa on kaksi pitkittäistä katua rinnakkain joelle ja viisi kohtisuoraa kujaa, jotka kulkivat koko matkan joelle. Eteläinen pitkä katu (nykyisin Storgatan) jatkoi kaupungin rajoilta rantatietä pitkin, joka ulottui Tukholman ja Tornion välille.


title: Storgatan

text: Rantatien paikallinen reitti meni Röbäckistä Uumajajoen lauttojen sijaintipaikkaan Backenkyrkanille, Uumajan läpi ja sitten Nydalajoen eteläkärkeen ja Innertavleen.


title: Storgatan

text: Vuonna 1780 Storgatan oli kivetty ja 1782 sen ympärillä olevat talot saivat talonumeronsa, koska oli päätetty, että kaikki talot ja maatilat Uumajassa tulisi numeroida. Numerot tuli maalata puulevylle ja naulata pääsisäänkäyntien yläpuolelle.


title: Storgatan

text: Vuonna 1864 Uumaja sai uuden asemakaavan, joka oli saanut vaikutteita Nikolaistadista (nykyinen Vaasan kaupunki), joka oli uudelleenrakennettu vuoden 1852 palon jälkeen. Tässä asemakaavassa katuja levennettiin. Storgatanin leveyttä lisättiin noin 4-5 metristä karkeasti 18 metriin. Uudessa kaavassa oli tilaa myös jalkakäytäville sekä taimien kasvattamiselle pitkin katua. Nämä noin kolme metriä leveät taimet tuli istuttaa kukkien ja pensaiden kanssa asunnonomistajien kustannuksella. Asuntojen omistajat saivat jopa aitavelvoitteen, mikä tarkoittaa, että kadulle näkyvä osa kiinteistöstä on suojattava lankkuseinällä tai aidalla, ja se oli rakennettava "hyvän maun" mukaisesti. Nämä säännöt eivät kuitenkaan koskeneet jo rakennettuja paikkoja kustannussyiden takia.


title: Storgatan

text: Vuonna 1866 Uumajaan vakiintui uusi rakennusjärjestys, jossa pitkin jalkakäytävän reunaa tuli olla istutettuna säännöllisin välimatkoin sopivia lehtipuita ja näin Uumajalla oli sen ensimmäiset katukoivut. Nämä istutettiin pitkin Storgatanin länsiosaa. Koivujen istuttamista ei kuitenkaan tehty kaupungin jalkakäytäville suurella mittakaavalla ennen vuoden 1888 tulipaloa. Vuonna 1892 päätettiin, että koivu oli kaikista sopivin puu istuttaa kaupungin jalkakäytäville.


title: Storgatan

text: Kaupungin keskustan muutostyöt 1950–1960-luvuilla vaikuttivat myös Storgatanin varrella oleviin rakennuksiin. Vain muutama vanhoista puutaloista säästyivät purkamiselta ja loput korvattiin uudenaikaisilla rakennuksilla, kuten vuoden 1963 Domus-tavaratalo (nykyinen MVG-gallerian), jonka yksi pääty osoittaa Storgatanille.


title: Storgatan

text: Vuonna 2002 Storgatanin keskiosa palautettiin enemmän alkuperäiseen muotoonsa. Katu sai 6,5 metriä leveän ajoradan ja viisi metriä leveän kävelytien, jossa ajoradan molemmilla puolilla on koivuja. Koivujen väliin lisättiin parkkipaikkoja.


title: Storgatan

text: Kadun varrella sijaitsevat seuraavat kulttuuriperintörakennukset: Gamla lasarettet, Bagare Thillmans gård, Gamla slöjdskolan, Löjtnant Grahns gård, Pohjois-Norlannin hovioikeus, Färgare Höglanders gård, von Ahnska magasinet, Gamla bankhuset ("smörasken"), Sparbankshuset, Uumajan raatihuone, Handelsbanken, Riksbankshuset, Moritzska gården, Scharinska villan, Ringstrandska villan, Länsresidenset ja Uumajan vanha vankila.


title: Liisa Repo-Martell

text: Liisa Repo-Martell (s. 1971 Toronto) on kanadalainen Gemini-palkittu näyttelijä. Hänen vanhempansa ovat suomalaissyntyinen sosiologian professori Satu Repo ja kanadalainen George Martell.


title: Liisa Repo-Martell

text: Repo-Martell sai Gemini-palkinnon pääroolistaan vuoden 1998 kanadalaisessa televisioelokuvassa "Nights Below Station Street". Hän on ollut Gemini-ehdokkaana myös kahdesta muusta roolityöstä. Hän on näytellyt myös elokuvissa "Armoton" (1992), "Englantilainen potilas" (1996) ja "Häivähdys pinkkiä" (2004).


title: The Tip-Off

text: The Tip-Off (Isossa-Britanniassa nimellä "Looking for Trouble") on vuonna 1931 ensi-iltansa saanut Albert S. Rogellin ohjaama yhdysvaltalainen rikoskomediaelokuva, jonka pääosissa ovat Eddie Quillan, Robert Armstrong ja Ginger Rogers. "The Tip-Off" on Rogersin ensimmäinen Hollywood-elokuva. "The Tip-Off" kertoo nyrkkeilijästä ja hänen tyttöystävästään, jotka yrittävät taivutella ystäväänsä sekaantumasta mafioson tyttöön.


title: The Tip-Off

text: "The Tip-Offin" käsikirjoituksen laativat George Kibbe Turner ja Earl Baldwin, ja elokuvan on tuottanut Harry Joe Brown ja Charles R. Rogers. Elokuva kuvattiin nimillä "Eddie Cuts In" ja "The Lady Killer" tuotantoyhtiö RKO Pathé Picturesin studioilla Kalifornian Culver Cityssä. RKO Pathé Pictures toimi myös elokuvan levittäjänä. "The Tip-Off" sai ensi-iltansa Yhdysvalloissa 16. lokakuuta vuonna 1931.


title: Satu Repo

text: Satu Repo on suomalaissyntyinen kanadalainen sosiologi, kasvatustieteilijä sekä tieto- ja lastenkirjailija. Hän opettaa Yorkin yliopistossa ja toimii radikaaliin kasvatukseen keskittyvän "Our Schools, Our Selves" -julkaisun päätoimittajana. Hän oli aviomiehensä George Martellin kanssa 1960-luvun puolivälissä mukana perustamassa kanadalaista vaihtoehtoiseen kasvatukseen keskittyvää "This"-aikakauslehteä ja Everdalen vapaan kasvatuksen koulua.


title: Satu Repo

text: Satu Repo muutti Kanadaan 20-vuotiaana. Hänen tyttärensä on elokuvanäyttelijä Liisa Repo-Martell. Hänen setänsä oli Eino S. Repo.


title: 850 Naval Air Squadron

text: 850 Naval Air Squadron (850 NAS) oli Britannian Kuninkaallisen laivaston ilmavoimien lentolaivue vuosina 1943-1944. Laivue perustettiin uudelleen osana Australian asevoimia 1953 ja se lakkautettiin vuotta myöhemmin.


title: 850 Naval Air Squadron

text: Laivue perustettiin 1. tammikuuta 1943 Quonset Pointissa pitkänmatkan tehtäviin ja se piti varustaa kahdellatoista Seamewsillä. Laivue piti sijoittaa "HMS Pursuerille", mutta laivue lakkautettiin jo 30. tammikuuta.


title: 850 Naval Air Squadron

text: Laivue perustettiin uudelleen torpedopommittajatiedustelulaivueena 1. syyskuuta 1943 Squantumissa kalustonaan kaksitoista Avenger I -konetta ja se sijoitettiin koulutuksen jälkeen helmikuussa 1944 "HMS Empressille", jolta laivue lensi sukellusveneentorjuntalentoja matkalla Britteinsaarille. Huhtikuusta alkaen laivue partioi rannikkolennoston kanssa Kanaalin alueella, jolloin se upotti yhden kauppalaivan ja vaurioitti toista St. Petersin sataman edustalla Guernseyn rannikolla 24. heinäkuuta. Laivue siirrettiin elokuun alussa Pohjois-Irlantiin, jolloin siihen liitettiin neljän Wildcatin muodostama hävittäjälentue. Lennettyään jonkin aikaa sukellusveneentorjuntalentoja rannikkolennoston kanssa laivue lakkautettiin 24. joulukuuta 1944.


title: 850 Naval Air Squadron

text: Sodan jälkeen laivue oli hetken aikaa palveluksessa, kun Australian laivasto perusti sen 12. tammikuuta 1953 Nowrassa kalustonaan kaksitoista Sea Furyä. "HMAS Sydneyn" siirryttyä Korean vesille laivue lakkautettiin 3. elokuuta 1954.


title: 850 Naval Air Squadron

text: Laivueenpäällikköinä olivat:


title: Roope Salminen & Koirat

text: Roope Salminen & Koirat on suomalainen yhtye. Vuonna 2010 perustettu yhtye kasattiin alun perin vain yhtä keikkaa varten. Yhtye otti osaa vuonna 2012 Yle TV2 -kanavalla esitettyyn "Bilebändi 2012" -kilpailuun, jossa etsittiin vuoden parasta bilebändiä.


title: Roope Salminen & Koirat

text: Yhtye solmi levytyssopimuksen Warner Music Finlandin kanssa maaliskuussa 2014. Esikoisalbuminsa, "Madafakin levy", yhtye julkaisi 4. maaliskuuta 2016. Yhtye on kuvaillut esikoisalbuminsa olevan tyylilajiltaan ”hip hoppia, jossa on pop-elementtejä”. Albumin ensimmäinen single ”Biisonit” julkaistiin 5. syyskuuta 2014. Albumillakin mukana oleva ”Madafakin darra” -single myi tuplaplatinaa marraskuussa 2016.


title: Kulturväven

text: Kulturväven on kulttuurikeskus Uumajassa, Uumajajoen rannalla, Ruotsissa. Kulturväven avataan syksyllä 2014, samana vuonna, kun Uumaja on toinen kahdesta Euroopan kulttuuripääkaupungista. Keskus sisältää useita kulttuurillisia laitoksia, jotka on siirretty kaupungin muista osista sinne, kuten myös joitakin uusia kulttuurillisia aloitteita. Siellä järjestetään sekä kaupallisia että ei-kaupallisia tapahtumia. Rakennusten kustannukset, muodostetut yhteistyöt ja kaupunginkirjaston siirtäminen uuteen rakennukseen ovat aiheuttaneet keskustelua Uumajassa.


title: Kulturväven

text: Rakennus kattaa suurimman osan Heimdalin alueesta, ja se sijaitsee Uumajan keskustassa, Storgatanin ja Uumajajoen välissä. Kulturväveniä on rakennettu vuosina 2011–2014 osana kaupungin "Kaupunki siltojen välissä" -kehitysprojektia. Uumajan kunta on asiakas ja paikallinen kiisteistöyhtiö Balticgruppen yhteisomistuksessa olevan Väven-yhtiön kautta Umeå AB:ssä.


title: Kulturväven

text: Kulturväven koostuu kahdesta rakennuksesta, jotka yhdistyvät yhdeksi kolmannessa kerroksessa, muodostaen portaalin Strandgatanin yläpuolelle. Lähimpänä jokea oleva rakennus, Strandgatanin eteläpuolella, sisältää neljä kerrosta, ja tulee sisältämään niin sanotun "mustan laatikon", jossa on tilaa 400 istumapaikalle tai 1 000 seisovalle kävijälle. Neljättä tasoa alemmat rakennukset lähimpänä Storgatania muodostavat noin 15 000 neliömetrin alueen, jotka Uumajan kunta luovuttaa yritysten, kuten kirjaston käyttöön. Siellä on myös katettu kauppahalli Stora Hotelletin välittömässä läheisyydessä. Viidennestä tasosta ylöspäin on suunnitelmia hotelleille, konferenssitiloille ja ravintoloille.


title: Kulturväven

text: Alue on kokonaisalaltaan 24 000 neliömetriä, ja kokonaiskustannusten on arvioitu olevan noin 700 miljoonaa, pois lukien sisustus. Arkkitehdit ovat norjalainen Snöhetta ja ruotsalainen White arkitekter, jotka osallistuivat myös useiden Uumajan yliopiston taidekampuksen rakennusten rakentamiseen.


title: Kulturväven

text: Melko rohkean suunnittelun on väitetty jo ennen avajaisia olevan plagiointia, koska useita samankaltaisia julkisivuja – jotka on suunnitellut tanskalainen yritys Vilhelm Lauritzen Arkitekter – on pystytetty Kööpenhaminaan jo vuosina 2006–2008. Nämä vanhemmat rakennukset suunnitellut arkkitehti ei kuitenkaan pidä Uumajaan tulevaa rakennelmaa plagiointina.


title: Kulturväven

text: Rakennuksen ulkopuolelle pystytetään kirjailija-toimittaja Stieg Larssonin muistomerkki. Hänestä tuli Uumajan kunniakansalainen vuonna 2012.


title: Tatu Ahonen

text:
Tatu Ahonen (s. 19. huhtikuuta 1992 Lestijärvi) on suomalainen futsalpelaaja, joka edustaa Futsal-liigassa pelaavaa Leijona Futsalia.
Aiemmin Ahonen on edustanut myös Ilves FS:ää ja Sievi Futsal:ia. Ahonen voitti Ilveksen riveissä Suomen mestaruuden kaudella 2013-14. Ahosen kasvattajaseura on Reisjärven Voima. Hänellä on pituutta 175 senttimetriä.


title: Minna Puolanto

text: Minna Puolanto (o.s. Kokkonen, s. 4. maaliskuuta 1972 Helsinki) on suomalainen näyttelijä, tanssija, koreografi ja käsikirjoittaja. Hän on valmistunut Teatterikorkeakoulusta tanssitaiteen maisteriksi vuonna 1995 ja teatteritaiteen maisteriksi vuonna 2005. Puolanto on näytellyt elokuvissa, televisiosarjoissa sekä teatterissa.


title: Minna Puolanto

text: Muusikot Pauliina ja Terhi Kokkonen ovat Puolannon sisaria.


title: Sergej Ćetković

text: Sergej Ćetković (s. 8. maaliskuuta 1976) on montenegrolainen laulaja, joka edusti maataan vuoden 2014 Eurovision laulukilpailussa kappaleellaan "Moj Svijet". Hän esiintyi ensimmäisessä semifinaalissa, josta pääsi finaaliin. Finaalissa sijoitus oli 19.. Ćetković valittiin Serbian vuoden miespoplaulajaksi vuonna 2010.


title: Iso-Kalla

text: Iso-Kalla on kuudesta samalla korkeustasolla sijaitsevasta osajärvestä muodostuva suurjärvi. Iso-Kalla kuuluu Kallaveden reittiin ja sen osajärviä ovat Kallavesi, Suvasvesi, Juurusvesi, Riistavesi, Varisvesi ja Iso-Jälä. Pinta-alaa järvellä on kaikkiaan yli 900 neliökilometeriä. Jos kaikki samalla korkeustasolla olevat ja toisiinsa yhteydessä olevat altaikot tulkitaan suurjärviksi, on se Suomen neljänneksi suurin järvi Suur-Saimaan, Inarijärven ja Päijänteen jälkeen. Syvyyttä Iso-Kallalla on suurimillaan 90 metriä. Järvi sijaitsee viiden kunnan alueella ja näitä kuntia ovat Kuopio, Siilinjärvi, Leppävirta, Tuusniemi ja Heinävesi sekä aiemmin myös Juankoski, joka on nykyisin osa Kuopiota.


title: Iso-Jälä

text: Iso-Jälä on Siilinjärvellä sijaitseva järvi. Iso-Jälä kuuluu viiden muun järven kanssa suurjärvi Iso-Kallaan. Pinta-alaa järvellä on 7,3 neliökilometriä, sen keskisyvyys on 8,9 metriä ja suurin syvyys järven alueella on 48 metriä.


title: Amy Hill

text: Amy Marie Hill (s. 9. toukokuuta 1953) on yhdysvaltalainen näyttelijä, jonka äiti on japanilaista ja isä suomalaista sukujuurta, alkuperäiseltä nimeltään Keltamäki.


title: Amy Hill

text: Amy Hill on näytellyt muun muassa elokuvissa "Lilo ja Stitch" (2002), "Big Fat Liar – valehtelija" (2002), "Katti" (2003) ja "Aina eka kerta" (2004) sekä HBO:n televisiosarjassa "Enlightened" (2011–2013).


title: Zentropa

text: Zentropa eli Zentropa Entertainments on tanskalainen elokuvayhtiö, jonka perustivat vuonna 1992 Lars von Trier ja Peter Aalbæk Jensen.


title: Zentropa

text: Yhtiö on tuottanut yli 70 pitkää elokuvaa, ja se on Skandinavian suurin elokuvatuotantoyhtiö. Zentropan alaisuudessa toimii useita tytäryhtiöitä eri puolilla Eurooppaa. Yhtiö on tunnettu avainhenkilöidensä varhaisessa vaiheessa kehittämästä Dogma 95 -tyylisuuntauksesta. Se oli myös ensimmäinen valtavirran elokuvatuotantoyhtiö, joka tuotti naisille suunnattuja pornografisia elokuvia.


title: Zentropa

text: Filmbyen on Kööpenhaminassa sijaitseva studiokompleksi, jossa tuotetaan niin yhtiön omia kuin ulkopuolisten toimijoiden elokuvia.


title: Zentropa

text: Yhtiön nimi on peräisin yhtiön tuottaman "Europa" -elokuvan Zentropa-nimisestä junaliikenneyhtiöstä.


title: Vaginoplastia

text: Vaginoplastia on plastiikkakirurgian muoto, jossa emättimen sisäpuolelta poistetaan löystynyttä kudosta, mikä parantaa emättimen tiukkuutta. Myös häpyhuulia muotoillaan usein samalla. Leikkaus tehdään narkoosissa ja siinä käytetään sulavia tikkejä. Kotiin potilas pääsee seuraavana tai samana päivänä.


title: Vaginoplastia

text: Leikkausta ei suositella alle 30-vuotiaille, ja pääasiallinen tarkoitus leikkauksella on lisätä emättimen kireyttä.


title: Kuvamuseo

text: Kuvamuseo () on Uumajan keskustassa, Ruotsissa sijaitseva nykytaiteen museo. Museon on perustanut vuonna 1981 Uumajan yliopisto. Se on nykytaiteen ja visuaalisen kulttuurin keskus, kuten myös paikka, jossa voi saada kokemuksia, pohdiskella ja keskustella. Museossa on esillä kansainvälistä nykytaidetta, valokuvia, arkkitehtuuria ja muotoilua sekä taidehistorian takaumia. Siellä järjestetään näyttelyitä, opastettuja kierroksia, luentoja, seminaareja, elokuvia ja esityksiä.


title: Kuvamuseo

text: Museo perustettiin vuonna 1981 Gammlian alueelle, Västerbottenin museon lähelle. Kesäkuussa 2012 se muutti Uumajan yliopiston taidekampuksella sijaitsevaan uuteen rakennukseen, jonka on suunnitellut tanskalainen Henning Larsen Architects yhdessä White arkitekter -toimiston kanssa. Rakennus on 36 metriä korkea, seitsemänkerroksinen, ja siinä on kolme suurta näyttelytilaa.


title: Kuvamuseo

text:
Museossa on esillä arkkitehtuuria, muotoilua, nykytaidetta sekä valokuvia. Kolmessa alimmassa kerroksessa on putiikkeja, kuvamyymälä ja monikäyttöinen kokoussali.
Kuvamuseo oli yksi kolmesta ehdokkaasta Euroopan neuvoston vuoden 2014 museopalkinnon saajaksi ja Ruotsin vuoden museo 2014 -palkinnon saajaksi.


title: The Thirteenth Guest

text: The Thirteenth Guest (myös "The 13th Guest"; Isossa-Britanniassa nimellä "Lady Beware") on vuonna 1932 ensi-iltansa saanut yhdysvaltalainen komediasävytteinen jännityselokuva, jonka ohjasi Albert Ray ja tuotti M. H. Hoffman. Elokuvan pääosissa ovat Ginger Rogers, Lyle Talbot, J. Farrell MacDonald ja Paul Hurst. Monogram Pictures Corporation toimi elokuvan tuotantoyhtiönä ja levittäjänä.


title: The Thirteenth Guest

text: "The Thirteenth Guest" perustuu Armitage Trailin romaaniin "The 13th Guest" (1929), jonka pohjalta Frances Hyland ja Arthur Hoerl laativat käsikirjoituksen. "The 13th Guest" -romaani uudelleenfilmatisoitiin vuonna 1943 nimellä "Mystery of the 13th Guest". "The Thirteenth Guest" kuvattiin Kalifornian Los Angelesissa ja Culver Cityssä sijaitsevilla RKO:n studioilla. "The Thirteenth Guest" sai ensi-iltansa Yhdysvalloissa 9. elokuuta vuonna 1932. Elokuvan tekijänoikeuksia ei uusittu koskaan, joten elokuva vapautui public domainiin. Elokuvasta on saatavilla useita VHS- ja DVD-julkaisuja.


title: The Thirteenth Guest

text: 13 vuotta ennen elokuvan tarinan alkua oli päivälliskutsut, joihin 13. vieras ei saapunut. Talon herra oli kuollut ja jättänyt suurimman osan omaisuudestaan tälle 13. vieraalle, mutta kukaan ei tiedä kuka hän on. Nyt joku murhaa päivälliskutsuvieraita ja asettaa heidän ruumiinsa pöydän ääreen samalle paikalle, jossa he olivat istuneet 13 vuotta aikaisemmin.


title: Johannes Faustus

text: Johannes Faustus on saman nimisen yhtyeen esikoisalbumi. Se julkaistiin vuonna 2012 levymerkillä Zum Teufel!. Levyn on tarkoitus olla kolmiosaisen äänituotannon ensimmäinen osa.


title: Hellweg

text: Hellweg (saksaa) oli keskiajalla virallinen ja yleinen nimitys, joka annettiin Saksan huomattavimmille kulkuteille. Teiden leveys oli määrätty noin kolmeksi metriksi ja maanomistajien velvollisuus oli pitää tie kunnossa.


title: Hellweg

text: Saksassa pelkällä "Hellweg"-nimityksellä tarkoitetaan yleensä Westfalenin Hellwegiä, josta on runsaasti tutkimusta. Westfalenin Hellweg oli pääkulkuyhteys Reinin alajuoksulta itään Teutoburgin metsää kohti. Tie ulottui Duisburgista Reinin ja Ruhrin yhtymäkohdasta Paderbornin keisarilliseen kaupunkiin. Sen eteläpuolelle jäivät Sauerlandin rinteet. Paderbornista tie jatkui hyvin todennäköisesti kahdelle muulle merkittävälle keisarilliselle tielle itään Harz-vuoristoon ja Elben keskijuoksulle sekä pohjoiseen Elben alajuoksulle ja Weser-joelle.


title: Hellweg

text: Westfalenin Hellweg oli tärkeä kulkuyhteys, joka toimi kaukokaupan kauppareittinä. Kaarle Suuri käytti tietä saksilaissodissaan ja myöhemmin tietä ylläpidettiin keisarillisessa valvonnassa. 900- ja 1000-luvuilla tie oli Liudolfingien ja saalilaisten kuninkaiden ja keisarien suosima reitti näiden matkatessa ainakin vuosittain Saksissa sijainneiden päätilustensa ja Aachenin keisarillisen kaupungin välillä


title: Hellweg

text: Varhaismodernina aikana hiili- ja terästeollisuuden syntyessä Westfalenin Hellwegin muodostaman kauppareitin varrella sijainneet keskiaikaiset kaupungit, kuten Gelsenkirchen, Bochum, Essen ja Dortmund, kehittyivät teollisuuskeskuksiksi ja ottivat vastaan suurimman osan alueen talouskasvusta.


title: Hellweg

text: Nimitys "Hellweg" viittaa leveään "kirkkaaseen" puhdistettuun reittiin ("heller Weg") metsän läpi, ja se on peräisin samaa asiaa tarkoittavasta alasaksan kielen sanasta "helwech". Muita mahdollisia merkityksiä ovat "Suolatie" tai "Kuolleiden tie". Kreikan kielen "hál-s" ja keltin kielen "hal" merkitsevät suolaa; toisaalta "Helvegr" tarkoittaa reittiä vainajalaan "Hel"iin.


title: Tanskan kuntauudistus 1970

text: Tanskan kuntauudistus 1970 () oli tähän asti suurin Tanskassa toteutettu kunnallishallinnon uudistus. Uudistus toteutettiin 1. huhtikuuta 1970, jolloin kuntien lukumäärä väheni 1 098 kunnasta 277 kuntaan ja 25 amtista jäi jäljelle 14 amtia. Kuntien määrä laski vielä 1. huhtikuuta 1974 kahdella kappaleella 275 kuntaan, jonka jälkeen luku pysyi muuttumattomana vuoteen 2003.


title: Tanskan kuntauudistus 1970

text: Vuoden 1841 kuntauudistuksen aikaan Tanskassa oli 1 021 maalaiskuntaa. Tämän jälkeen kuntien määrä oli noussut koko ajan. Kaupunkioikeudet myönnettiin viimeisenä Skjernille vuonna 1958. Vuonna 1965 Tanskassa oli enimmillään 1 345 kuntaa, joista 88 oli kaupunkikuntia ja 1 257 maalaiskuntia. Vuonna 1966 alkoivat kuntien vapaaehtoiset liitokset, joten vuoteen 1970 mennessä kuntien määrä laski 1098:aan.


title: Tanskan kuntauudistus 1970

text: Vuonna 2007 toteutettiin samantapainen Strukturreformen-nimellä kulkenut uudistus, jossa kuntien määräksi tuli 98 ja amtien tilalle muodostettiin 5 aluetta.


title: Civil parish

text: Civil parish (usein pelkästään "parish", ) on Englannissa käytössä oleva hallinnollinen alueyksikkö, jolla on hoidettavanaan tiettyjä kunnallisia tehtäviä. Civil parish on hallintohierarkian alimman tason alue siellä missä kyseinen aluejako on käytössä. Hallintotehtävistä huolehtii "parish council", jonka nimitys voi olla myös "town council" tai "city council", jos civil parishilla on kaupunkioikeudet. Walesissa sitä vastaavat "community" ja "community council". Skotlannissa on myös community council -toimielimet, mutta niillä ei ole samoja oikeuksia kuin Englannin ja Walesin vastaavilla. Irlannissa ja Pohjois-Irlannissa jakoa civil parisheihin ei ole koskaan muodollisesti lakkautettu, mutta se on menettänyt merkityksensä lähes kokonaan.


title: Civil parish

text: Civil parishien alkuperä on Englannin kirkon jako seurakuntiin (parish), joiden hallintoon kuului sekä kirkollisia että maallisia tehtäviä vastaavalla tavalla kuin Pohjoismaiden pitäjillä ja pitäjänkokouksillä. Seurakuntien maalliset tehtävät siirrettiin erillisille hallintoelimille 1800-luvun aikana.


title: Nya Pressen (1921–1974)

text: Nya Pressen oli Helsingissä vuosina 1921–1974 ilmestynyt ruotsinkielinen iltapäivälehti. Vuonna 1921 sen nimenä oli "Svenska Tidningen – Dagens Press" ja vuosina 1922–1944 "Svenska Pressen".


title: Nya Pressen (1921–1974)

text: "Hufvudstadsbladetin" kustannusyhtiön julkaisema "Svenska Pressen" perustettiin "Dagens Pressin" ja "Svenska Tidningenin" yhdistyessä. Lehti oli tappiollinen, mutta sitä ylläpidettiin yhtiön päälehden tuottaman voiton turvin. "Svenska Pressen" oli sisällöltään kulttuuripitoinen, mutta myös poliittisesti kantaa ottava. 1930-luvulla se oli omistajaansa Amos Andersonia lähempänä ruotsalaisen kansanpuolueen johtoa. Anderson erotti lehden vapaamielisen päätoimittajan Max Hanemannin jouduttuaan Lapuan liikkeen ankaran painostuksen kohteeksi. Hänen jälkeensä päätoimittajaksi tuli Fredrik Valros, joka tunnettiin jyrkkänä natsismin vastustajana.


title: Nya Pressen (1921–1974)

text: "Svenska Pressen" oli koko jatkosodan ajan sensuurin ja etenkin Hitlerin Saksan silmätikkuna. Jo pian sodan alettua se otti Valrosin johdolla selvän linjan varoittaakseen suomalaisia uskomasta Saksan mahdollisuuksiin suursodan voittamiseksi. Lehti pyrki kaikissa sopivissa tilanteissa korostamaan liittoutuneiden ylivoimaa Saksaan nähden ja tuomaan esille saksalaisten miehitysalueillaan – etenkin Tanskassa ja Norjassa – toimeenpanemia raakuuksia. Valros tuki vuoden 1943 aikana avoimesti rauhanoppositiota ja oli yksi kolmenkymmenenkolmen kirjelmän allekirjoittajista. Jo keväällä 1943 "Svenska Pressenin" yksi numero oli valtioneuvoston määräyksestä takavarikoitu. Marraskuussa 1943 lehti julkaisi sensuurin määräysten vastaisesti otteita silloisen sosiaaliministerin K.-A. Fagerholmin puheesta, jossa tämä oli tuominnut jyrkin sanoin saksalaisten suorittamat norjalaisten vastarintataistelijoiden teloitukset. Viranomaiset lakkauttivat lehden elokuussa 1944, mutta Moskovan välirauhansopimuksen jälkeen se sai jälleen luvan ilmestyä. Anderson käytti tilaisuutta hyväkseen vaihtaakseen "Svenska Pressenin" päätoimittajan ja jatkoi sen julkaisemista vasta marraskuun puolivälistä alkaen.


title: Nya Pressen (1921–1974)

text: Vuoden 1945 alussa lehden nimeksi tuli perinteikäs "Nya Pressen". 1950- ja 1960-luvuilla lehti joutui taloudellisesti yhä ahtaammalle, jolloin sen kuluja ja samalla toimintaedellytyksiä oli pakko supistaa. "Hufvudstadsbladetin" kannattavuuden heikennyttyä tappiollinen iltapäivälehti päätettiin lopettaa helmikuun 1974 lopussa.


title: Nya Pressen (1921–1974)

text: Kuudesti viikossa ilmestyneen lehden rinnalla julkaistiin kolmipäiväistä painosta vuosina 1921–1922. Sen levikki oli enimmillään 19 700 kappaletta vuonna 1944 ja lähes 15 900 vuonna 1972, mutta kävi 1960-luvulla myös reilusti alle kymmenen tuhannen. Päätoimittajina työskentelivät Edvin Rautell (1921–1928), Max Hanemann (1929–1930), Fredrik Valros (1930–1944), Axel Grönvik (1944–1966) ja Henrik von Bonsdorff (1966–1974).


title: Ella Henderson

text: Gabriella Michelle "Ella" Henderson (s. 12. tammikuuta 1996 Tetney, Lincolnshire, Englanti) on englantilainen laulaja-lauluntekijä. Hän pääsi Ison-Britannian X Factorissa vuonna 2012 finaalivaiheeseen ja sijoittui kuudenneksi, vaikka oli yksi voittajasuosikeista. Kilpailun jälkeen Henderson solmi levytyssopimuksen Syco Musicin kanssa.


title: Ella Henderson

text: Hendersonin esikoissingle, "Ghost", julkaistiin kesäkuussa 2014. "Chapter One" -niminen debyyttialbumi julkaistiin lokakuussa. Sen tekijöihin kuuluu muun muassa OneRepublicin laulaja Ryan Tedder. Albumi ylsi parhaimmillaan Britannian albumilistan kärkeen, ja se myi platinaa.


title: Ella Henderson

text: Ella Henderson syntyi ja varttui Tetneyssä, lähellä Grimsbyä. Hänen perheeseensä kuuluu vanhemmat Sean ja Michelle sekä kaksi veljeä ja sisko. Lapsena hän kiinnostui muodista, varsinkin vintagemuodista.


title: Ella Henderson

text: Henderson aloitti laulamisen kolmevuotiaana ja opetteli itse soittamaan pianoa muutama vuosi myöhemmin. Henderson on kertonut, että hänen isoisänsä, Bill, rohkaisi häntä musiikintekoon. Laulajan mielenkiinto musiikkiin syveni koulussa. Ensin hän kävi St Martin's Preparatory School -nimistä koulua Grimsbyssä, mutta haki myöhemmin taidekouluun Hertfordshireen, jonne hän pääsi sisään.


title: Ella Henderson

text: Vuoden 2012 alussa Henderson esiintyi ensimmäistä kertaa televisiossa, Come Dine with Me -ohjelman erikoisjaksossa. Hän lauloi Mariah Careyn kappaleen "All I Want for Christmas Is You". Jakso kuvattiin ennen Hendersonin osallistumista X Factoriin.


title: Ella Henderson

text: Vuonna 2012 Henderson osallistui The X Factorin yhdeksännen kauden koelauluihin. Hän eteni kilpailussa aina livejaksoihin asti. Seitsemännen viikon show'ssa Henderson ja James Arthur saivat vähiten ääniä, joten tuomareiden piti päättää putoaja. He eivät saaneet päätöstä aikaan, joten yleisön äänet ratkaisivat putoajan. Arthur pääsi jatkoon saatuaan 13,7 prosenttia äänistä, kun taas Henderson sai 12,1 prosenttia. Henderson oli yksi voittajasuosikeista, joten lopputulos yllätti monet. Ohjelman juontaja, Dermot O'Leary kuvaili tilannetta "yhdeksi isoimmista shokeista, mitä meillä on koskaan tulosohjelmassa ollut".


title: Ella Henderson

text: Kilpailun aikana ja tippumisen jälkeen monet julkisuuden henkilöt, kuten Adele, Simon Cowell ja Lily Allen osoittivat tukensa Hendersonille. O'Leary kertoi Hendersonin olleen X Factorin lahjakkain ihminen sinä aikana, kun hän sitä juonsi.


title: Ella Henderson

text: Maaliskuussa 2014 Henderson paljasti esikoisalbuminsa nimeksi tulevan "Chapter One". Albumin kappaleita on ollut työstämässä artistin itsensä lisäksi muun muassa Ryan Tedder, Babyface ja Emeli Sandé. Maaliskuussa Henderson kertoi myös debyyttisinglensä nimen olevan "Ghost". Singlen musiikkivideo julkaistiin YouTubessa 23. huhtikuuta 2014. Itse single julkaistiin kesäkuussa 2014. Albumi ja toinen single, "Glow", julkaistiin lokakuussa. Julkaisunsa jälkeen "Chapter One" nousi Britannian albumilistan kärkeen. Tammikuussa 2015 sen ilmoitettiin myyneen platinaa.


title: Timo Lahtinen

text: Timo Lahtinen (s. 24. toukokuuta 1947 Tampere) on suomalainen entinen jääkiekkoilija ja jääkiekkovalmentaja. Lahtisen virallinen kasvattajaseura oli Tampereen Ilves.


title: Timo Lahtinen

text: Lahtinen aloitti pääsarjatasolla kasvattajaseurassaan Ilveksessä kaudella 1964–1965 ja pelasi sen riveissä kuusi kautta ennen siirtymistään Helsinkiin HJK:n riveihin. HJK:ssa Lahtinen pelasi kaksi kautta ennen siirtymistään Italiaan, Gherdëinan joukkueeseen. Kaudella 1974–1975 Lahtinen pelasi jääkiekkoa myös Etelä-Afrikassa, Johannesburgissa joukkueessa nimeltään Jungle Jets. Etelä-Afrikasta Lahtinen palasi vielä kaudeksi 1975–76 Italiaan, Cortina d'Ampezzon joukkueseen. Tämän jälkeen hän jatkoi vielä kaksi kautta Ruotsin 1.divisioonassa Tingsrydin joukkueessa pelaaja-valmentajana.


title: Timo Lahtinen

text: Kaudesta 1978–79 alkaen pelaaminen sai jäädä nuoremmille ja Lahtinen siirtyi täysipäiväisesti penkin taa. Seuraavat kaksi kautta hän toimi Ruotsin 1.divisioonassa Karlskronan päävalmentajana ennen kuin siirtyi Jönköpingiin HV71:n päävalmentajaksi. Jönköpingissä kului kolme kautta ja sen jälkeen Lahtinen jatkoi valmennusuraansa Elitserienin Södertäljessä. Kahden Södertäljen vuoden jälkeen oli aika katsella muitakin maisemia ja Lahtinen siirtyi valmentamaan Sveitsin A-liigaan, ensin vuodeksi Arosaan ja sen jälkeen kahdeksi vuodeksi SC Bernin joukkueeseen. Bernistä hän siirtyi B-liigassa pelanneen ZSC Lions Zürichin peräsimeen kaudeksi 1988–1989. Lionsin johto ei kuitenkaan ollut tyytyväinen Lahtisen suorituksiin ja niinpä hänet korvattiin kesken kauden kanadalaisella Neil Nicholsonilla.


title: Timo Lahtinen

text: Kaudeksi 1989–90 Lahtinen palasi Ruotsiin, Malmö IF:n päävalmentajaksi. Malmö pelasi tuolloin toiseksi korkeimmalla sarjatasolla Allsvenskanissa mutta tavoitteli nousua pääsarjaan. Lahtisen johdolla nousu toteutuikin ja Lahtinen jatkoi joukkueen päävalmentajana neljä seuraavaakin kautta. Lahtisen valmennuksessa Malmö voitti kaksi Ruotsin mestaruutta, vuosina 1992 ja 1994. Kaudelle 1994–1995 Lahtinen vaihtoi jälleen Sveitsiin, Luganon joukkueen valmentajaksi. Luganon vuoden jälkeen Lahtinen piti välivuoden valmentamisesta.


title: Timo Lahtinen

text:
Kauden 1996–1997 alusta Lahtinen aloitti jälleen päävalmentajana Ruotsin Elitserienissä, tällä kertaa AIK:n joukkueessa. Solnassa Lahtinen valmensi kaksi kautta, kunnes siirtyi Saksaan EC Kölnin joukkueen valmentajaksi. Kölnistä Lahtinen lähti helmikuussa kesken kauden Helsinkiin, Jokereiden päävalmentajaksi Hjallis Harkimon erottaman Hannu Kapasen korvaajaksi.
Jokeri-pestin jälkeen Lahtinen oli vailla valmennustöitä liki neljä kautta kunnes sai kesken kauden 2002–2003 tarjouksen Elitserienistä Södertäljen joukkueesta. Södertäljen valmentajana Lahtinen ehti olemaan reilut kaksi kautta. Kesken kauden 2004–2005 seurajohto korvasi hänet ruotsalaisella Mats Hallinilla.


title: Timo Lahtinen

text: Tämä jälkeen Lahtinen piti jälleen muutaman välivuoden kunnes kauden 2008–2009 alusta hän aloitti päävalmentajana unkarilais-romanialaisessa MOL Liigassa HSC Csíkszeredan joukkueessa, jossa voitti liigan mestaruuden heti ensi yrittämällä.


title: Erkki Kanto

text: Erkki Kanto on suomalainen tenorilaulaja, toimittaja ja mediatuotantoyrittäjä, joka on asunut 1980-luvun puolestavälistä Yhdysvaltain Hollywoodissa. Hän on Golden Globe -palkintoja myöntävän Hollywood Foreign Press Associationin jäsen ja on toiminut yhdistyksen johtokunnan jäsenenä.


title: Erkki Kanto

text: 1970–1980-luvuilla Suomessa Kanto tunnettiin romanttisen viihdemusiikin laulajana taiteilijanimellä Enrico Canto, jonka hän kertoo saaneensa lauluopiskelijoiltaan Britanniassa 1970-luvulla. Tenoriääninen Kanto levytti monia albumeja usein suurten viihdeorkesterien solistina, piti Nykypostissa romantiikka-aiheista vakiopalstaa ja teki Yleisradiolle musiikkiohjelmasarjaa "Romantiikan ystäville".


title: Erkki Kanto

text: 1980-luvun puolenvälin paikkeilla Erkki Kanto muutti vaimonsa Ilonan kanssa pysyvästi Hollywoodiin, josta käsin hän on kirjoittanut elokuva- ja viihdeaiheista suomalaisiin lehtiin. Me Naiset -lehdessä hän piti Hello Hollywood -palstaansa läpi 1990-luvun.


title: Timo Haapaniemi (valmentaja)

text: Timo Haapaniemi (s. 29. syyskuuta 1943 Helsinki) on suomalainen entinen jääkiekkovalmentaja. Hän valmensi Helsingin IFK:n edustusjoukkuetta vuosina 1984–1987. Tämän lisäksi hän on toiminut HIFK:n juniorijoukkueiden valmentajana.


title: Miina Turunen

text: Miina Turunen (s. 1973) on suomalainen näyttelijä. Hän on valmistunut Teatterikorkeakoulusta teatteritaiteen maisteriksi vuonna 1997.


title: Miina Turunen

text: Turunen on näytellyt elokuvien ja televisiosarjojen lisäksi myös teattereissa. Hän on ollut kiinnitettynä Seinäjoen kaupunginteatteriin ja Ylioppilasteatteriin sekä näytellyt muun muassa Espoon Kaupunginteatterissa, Ryhmäteatterissa, Q-teatterissa, Kansallisteatterissa ja Helsingin kaupunginteatterissa.


title: Johnnie Johnson

text: James Edgar ”Johnnie” Johnson (9. maaliskuuta 1915 Melton Mowbray, Leicestershire – 30. tammikuuta 2001 Derbyshire) oli brittiläinen sotilas ja taistelulentäjä, joka otti osaa toisen maailmansodan ilmataisteluihin. Urallaan ilmavoimien varamarsalkan (Air Vice Marshal) arvon saavuttanut Johnnie Johnson rikkoi eversti ”Sailor” Adolph Malanin aiemman pudotusennätyksen, saaden pudotettua ainakin 32 vastustajan eli natsi-Saksan sotilaslentokonetta.


title: Johnnie Johnson

text: Johnnie Johnsonin palvelusura alkoi vuonna 1939 ja päättyi vuonna 1966.


title: Johnnie Johnson

text: Johnson oli jo lapsesta lähtien kiinnostunut lentämisestä. Kun hän yritti liittyä ilmavoimiin, hänet hylättiin ensin sosiaalisista ja sitten lääketieteellisestä syystä: hänen palvelusuransa alku viivästyi rugbypelissä saadun solisluun murtuman vuoksi. Murtuma vaikeutti Johnsonin lentämistä suuresti ja hänen rohkeuttaan epäiltiin hänen lentouransa alussa sen johdosta.


title: Johnnie Johnson

text: Myöhemmin Johnson itse arvioi hänelle tärkeän metsästysharrastuksen olleen merkittävä tekijä siinä, että sai niinkin paljon ilmavoittoja ilmataistelutoiminnassa. Johnson toimi myöskin Douglas Baderin siipimiehenä, mitä voitaneen pitää arvonantona.


title: Johnnie Johnson

text: Johnson käytti kutsutunnusta ”Greycap” (”harmaalakki”). Hänen käyttämänsä taistelukoneen merkintä oli usein JE-J. Johnson taisteli Supermarine Spitfiren eri versioiden koneilla, vaikka hän syöksyi maahan ensimmäisellä Spitfire-lentokoneellaan vain neljän päivän lentämisen jälkeen. Pääosa Johnsonin ilmataisteluvoitoista tuli saksalaisten Messerschmitt Bf 109 (joista eri muunnoksia) ja Focke-Wulf Fw 190 ""Würger"" hävittäjälentokoneista.


title: Johnnie Johnson

text: Johnson oli sodan päättyessä sotilasarvoltaan everstiluutnantin ja keräsi 34 pudotusta. Osa pudotuksista oli (tämän lisäksi) jaettuja ja todennäköisiä, joita ei siten siksi laskettu "varsinaiseen tiputustilastoon".


title: Johnnie Johnson

text: Useita sotilasmitaleja ja -palkintoja, kuten Distinguished Flying Crossin kahdella ansiosoljella, saanut Johnson jäi eläkkeelle kuninkaallisista ilmavoimista vuonna 1966.


title: Johnnie Johnson

text: Myöhemmin Johnnie Johnson kirjoitti kirjan "Spitfire-ässä" omista taistelukokemuksistaan, joista suuri osa oli käyty yhdessä kanadalaisten taistelulentäjien kanssa. Johnson perusti myös nimeään kantavan säätiön "Johnnie Johnson Housing Trust", joka tarjosi asumispalveluja vammaisille ja vanhuksille.


title: Johnnie Johnson

text: Johnson kuoli syöpään 30. tammikuuta 2001 85-vuotiaana.


title: Restart

text: Restart tarkoittaa seuraavia asioita:


title: Gamla bron

text: Gamla bron () on Uumajan vanhin säilynyt silta. Se ylittää Uumajajoen, ja on pituudeltaan 301 metriä.


title: Gamla bron

text: Ennen kuin Uumajassa oli siltoja, asukkaat ylittivät Uumajajoen käyttäen talvella jääteitä ja muina vuodenaikoina lauttoja.


title: Gamla bron

text: Suomen sodan aikaisen toisessa Venäjän Uumajan miehityksessä vuonna 1809 venäläiset rakensivat tukeista tehdyn kelluvan sillan joen yli. Kuitenkin myöhemmin se tuhoutui kevättulvassa.


title: Gamla bron

text: Sillan rakentemista Uumajajoen yli pidettiin pitkään liian kalliina, mutta maaherra Gustaf Munthe kiinnostui asiasta, kun hän astui virkaan vuosina 1856 ja 1858. Hän antoi valtuudet tutkia minne silta sopisi parhaiten, sekä tehdä ehdotuksia piirtämällä ja laskemalla, mitä se tulisi maksamaan. Tutkimus osoitti, että aivan kaupungin ulkopuolella, joen ylävirrassa, joen pohja olisi suosiollisin sillalle. Sillan arvioidut kustannukset olivat 65 450 kruunua. Hoitokustannusten myötä kokonaiskustannukset olisivat 86 000 kruunua.


title: Gamla bron

text: Silta avattiin vuonna 1863 kaupungin ensimmäisenä joen ylittävänä siltana, ja kauan aikaa ihmisten piti maksaa sillan käyttämisestä. Alun perin silta oli tehty puusta, mutta vuosina 1894–1895 se korvattiin teräksellä.


title: Gamla bron

text: Nykyisin silta on käytössä vain jalankulkijoille ja pyöräilijöille. Loppuvuodesta 2013 sillalla havaittiin puutteita, ja sillä oli huoltotöitä noin kolmen viikon ajan.


title: 854 Naval Air Squadron

text: 854 Naval Air Squadron (854 NAS) oli Britannian Kuninkaallisen laivaston ilmavoimien lentolaivue, joka perustettiin tammikuussa 1944 ja se lakkautettiin 1945. Uudelleen laivue perustettiin helikopterilaivueena joulukuussa 2006 ja se on edelleen palveluksessa.


title: 854 Naval Air Squadron

text: Laivueen henkilöstö koottiin 15. marraskuuta 1943 Townhill Campiin, josta heidät kuljetettiin Yhdysvaltoihin. Laivue perustettiin 1. tammikuuta 1944 Squantumin lentotukikohdassa Yhdysvalloissa meritorjuntalaivueena kalustonaan kaksitoista Grumman Avenger II -konetta. Huhtikuussa laivue siirrettiin "HMS Indomitablelle" kuljetettavaksi Britteinsaarille Hawkingen tukikohtaan, jossa se liitettiin toukokuussa RAF:n rannikkolennoston 157. lennostoon.


title: 854 Naval Air Squadron

text: Laivue luopui kalustostaan, kun se siirrettiin syyskuussa "HMS Activitylle" kuljetettavaksi Kauko-Itään. Määränpäässä laivue varustettiin Avenger I -konein, joilla se sai koulutusta Katukurundassa. Laivue siirtyi joulukuussa "HMS Illustriousille" osallistuakseen Sumatran operaatioihin Belawan Delissä ja Palembangissa joulukuussa 1944 ja tammikuussa 1945. Maalis-huhtikuussa laivueen koneet hyökkäsivät öljynjalostamoille sekä muihin Sakishima Gunton alueen kohteisiin, kunnes laivue toukokuussa siirrettiin maihin ilman kalustoaan ollen reservilaivueena.


title: 854 Naval Air Squadron

text: Laivue varustettiin Avenger III -konein heinäkuussa ja pian sen jälkeen se liittyi 3. lentotukialusrykmenttiin (). Toisen maailmansodan päättyessä laivue luovutti syyskuussa koneensa ja sen henkilöstö kuljetettiin "Ss Strathedenillä" Britteinsaarille, missä laivue lakkautettiin 8. joulukuuta 1945.


title: 854 Naval Air Squadron

text: Laivue perustettiin uudelleen 849 laivueen A lentueesta 13. joulukuuta 2006 Culdrosessa kalustonaan Sea King ASaC.7 -helikopterit. Maaliskuusta heinäkuuhun 2007 laivue osallistui huumekuljetusten torjuntaan "HMS Oceanilla", jolloin laivasto takavarikoi tonnin kokaiinia.


title: 854 Naval Air Squadron

text: Laivueenpäällikköinä olivat:


title: 857 Naval Air Squadron

text: 857 Naval Air Squadron (857 NAS) oli Britannian Kuninkaallisen laivaston ilmavoimien lentolaivue, joka perustettiin huhtikuussa 1944 ja se lakkautettiin 1945. Uudelleen laivue perustettiin helikopterilaivueena joulukuussa 2006 ja se on edelleen palveluksessa.


title: 857 Naval Air Squadron

text: Laivueen henkilöstö koottiin 23. helmikuuta 1944 Townhill Campiin, josta heidät kuljetettiin Yhdysvaltoihin. Laivue perustettiin 1. huhtikuuta 1944 Squantumin lentotukikohdassa Yhdysvalloissa torpedotiedustelulaivueena kalustonaan kaksitoista Grumman Avenger II -konetta. Laivue siirrettiin kesäkuussa "HMS Rajahille", joka kuljetti sen Belfastiin. Maihin siirretyn laivueen konevahvuus nostettiin 21:een. Machrihanishissa järjestetyn sukellusveneentorjuntakurssin jälkeen laivue siirrettiin takaisin "HMS Rajahille" kuljetettavaksi Ceylonille.


title: 857 Naval Air Squadron

text: Laivue siirrettiin marraskuussa koulutusjakson päätyttyä "HMS Indomitablelle". Sen koneet iskivät seuraavien kahden kuukauden aikana Sumatralle Belawan Deliin, Pangkalan Brandaniin ja Palembangiin. Operaatioista vapauduttuaan laivue täydennettiin Australiassa ennen paluutaan lentotukialukselle helmikuussa 1945, jonka jälkeen laivue teki seuraavien kahden kuukauden aikana iskuja Itä-Kiinanmerellä Sakishima Guntolle ja myöhemmin Formosalle. Laivueen vahvuus supistettiin viiteentoista koneeseen, mutta Japanin antauduttua se ei kerennyt enää mukaan operaatioihin. Laivue siirtyi sen sijaan Hong Kongiin, jossa se torjui japanilaisten itsemurhaveneitä 31. elokuuta ja 1. syyskuuta 1945. Laivue kuljetettiin sotatoimien päätyttyä Australiaan, missä se luovutti kalustonsa "HMAS Albatrosissa" ennen paluuta Britteinsaarille. Laivue lakkautettiin 20. marraskuuta 1945.


title: 857 Naval Air Squadron

text: Laivue perustettiin uudelleen 849 laivueen A lentueesta 13. joulukuuta 2006 RNAS Culdrosessa kalustonaan Sea King ASaC.7 -helikopterit. Laivue osallistui ensimmäisen kerran koulutuksen jälkeen palvelukseen "RFA Fort Austinilla" viiden kuukauden partiomatkaan Lähi-Itään ja Afrikan sarven alueelle, jossa sen tehtävänä oli estää Al Qaidan, merirosvojen ja salakuljettajien toiminta alueella. Tehtävästä vapauduttuaan laivue siirtyi aluksen mukana Yhdysvaltoihin NAS Norfolkiin Virginiassa harjoittelemaan yhteistoimintaa Yhdysvaltain laivaston hävittäjien ja lentotukialusten kanssa.


title: 857 Naval Air Squadron

text: Laivue palasi Lähi-Itään vuoden 2008 alkupuoliskolla operaatio Calashiin vapauttaen 854 laivueen valvontatehtävästä alueelta. Operaatiosta vapauduttuaan laivue oli merenkulunturvallisuustehtävissä Pohjanmerellä. Se testasi kalustonsa ilmavalvontakykyä "HMS Illustriousilla". Vuonna 2011 osa laivueen kalustosta liitettiin osaksi Response Forceen lähetettävää osastoa.


title: The Kingdom of the Golden Hammer

text: The Kingdom of the Golden Hammer on suomalaisen stoner rock -yhtye Steel Mammothin toinen studioalbumi. Se julkaistiin vuonna 2008 levymerkillä Super Metsä.


title: Nuclear Ritual

text: Nuclear Ritual on suomalaisen stoner rock -yhtye Steel Mammothin kolmas studioalbumi. Se julkaistiin vuonna 2009 levymerkillä Musapojat.


title: Radiation Funeral

text: Radiation Funeral on suomalaisen stoner rock -yhtye Steel Mammothin neljäs studioalbumi. Se julkaistiin vuonna 2011 levymerkillä Full Contact Records.


title: Nuclear Rebirth

text: Nuclear Rebirth on suomalaisen heavy metal -yhtye Steel Mammothin viides studioalbumi. Se julkaistiin vuonna 2011 levymerkillä Ektro Records.


title: Puolustusvoimien tiedustelulaitos

text: Puolustusvoimien tiedustelulaitos (PVTIEDL) on Pääesikunnan alainen puolustusvoimien laitos, joka on perustettu 1. toukokuuta 2014. Tiedustelulaitoksen pääosat sijaitsevat Helsingissä ja Jyväskylässä, mutta laitoksen osia toimii valtakunnallisesti myös muilla paikkakunnilla. Tiedustelulaitoksen organisaatio, vahvuus, seurattavat kohteet ja toimintatavat eivät ole julkista tietoa.


title: Puolustusvoimien tiedustelulaitos

text: Laitokseen on organisoitu 30. huhtikuuta 2014 lakkautettujen Puolustusvoimien Tiedustelukeskuksen, Viestikoelaitoksen ja Pääesikunnan tutkintaosaston toimintoja.


title: Puolustusvoimien tiedustelulaitos

text: Puolustusvoimien Tiedustelulaitoksen johtajana on toiminut huhtikuun 2018 alusta kommodori  Juhani Karjomaa. Apulaisjohtajana toimii komentaja Janne Huusko 1.1.2016 alkaen.


title: Puolustusvoimien tiedustelulaitos

text: Tähänastiset johtajat ovat:Puolustusvoimien tiedustelulaitos vastaa Suomen signaalitiedustelusta.


title: Puolustusvoimien tiedustelulaitos

text: Laitos vastaa myös sotilasstrategisen ja Suomen lähialueen sotilaallisen tilanteen seurannasta, analysoinnista ja siitä raportoimisesta. Laitoksen tehtäviin kuuluvat myös muun muassa vastuu puolustushallinnon paikka- ja olosuhdetietopalvelusta, sotilastiedustelu- ja turvallisuustoimialojen täydennyskoulutuksen antaminen sekä kriisinhallintaoperaatioiden tukeminen.


title: Rannalla (Alvar Cawén)

text: Rannalla on suomalaisen taiteilijan Alvar Cawénin öljyvärimaalaus paperille vuodelta 1912. Kooltaan maalaus on 49×31 cm ja se kuuluu Ateneumin taidemuseon kokoelmiin, jonne se hankittiin vuonna 1970.


title: Rannalla (Alvar Cawén)

text: "Rannalla" mielletään arkaidiseksi teokseksi johtuen Cawénin muistinvaraisesta maalaamisesta sekä subjektiivisten elämysten esille tuonnista siinä. Cawén maalasi vuonna 1912 useampiakin arkadia-aiheita. Hän oli tehnyt vuosina 1911–1912 matkan Bretagneen, minkä johdosta häneltä syntyi myös tämä utopinen maalaus. Siinä kaksi naista on kelteisillään hiekkarannalla auringon valaistessa näkymää keltaiseksi.


title: Rannalla (Alvar Cawén)

text: Matissella ja Derainilla oli vuosina 1905–1906 samantyylisiä dekoratiivisia pyrkimyksiä heidän maalatessaan omia maalauksiaan omassa paratiisissaan Välimeren rannalla Etelä-Ranskassa. Aihepiiri on sinänsä jo Homerokselta tuttua kulta-ajan yltäkylläisyyden kuvausta.


title: 880 Naval Air Squadron

text: 880 Naval Air Squadron (880 NAS) oli Britannian Kuninkaallisen laivaston ilmavoimien lentolaivue, joka perustettiin tammikuussa 1941 ja se lakkautettiin 1945. Kanadan laivasto perusti laivueen uudelleen toukokuussa 1951. Se on nimellisesti edelleen olemassa ilman henkilöstöä ja kalustoa, koska sitä ei ole virallisesti koskaan lakkautettu.


title: 880 Naval Air Squadron

text: Laivue perustettiin hävittäjälaivueena 15. tammikuuta 1941 Arbroathissa kalustonaan kolme Martlet I -lentokonetta. Se oli perustettaessa suunniteltu "HMS Indomitablelle", joka oli edelleen rakenteilla. Laivue lainasi kolme Gloster Sea Gladiatoria ja myöhemmin kalustoksi saapui yhdeksän Hawker Sea Hurricane IA -hävittäjää, jotka korvattiin heinäkuussa IB-mallilla. Heinäkuussa A lentue siirrettiin "HMS Furiousille" hyökätäkseen Petsamoon. Hyökkäyksessä laivueenpäällikkö ampui alas Saksan ilmavoimien Dornier Do 18 -koneen. Laivue siirtyi lokakuussa vasta valmistuneelle "HMS Indomitablelle", jonka mukana se siirtyi Länsi-Intiaan ja edelleen Kapkaupunkiin ennen liittymistään Itäiseen laivastoon. Laivue osallistui Madagaskarin maihinnousuun toukokuussa 1942, jolloin se hyökkäsi Vichyn Ranskan laivaston sluuppia "D'Entrecasteauxia" vastaan, Diego Suarezin lentokentälle sekä muihin määrättyihin maakohteisiin sekä toiminta-alueen ilmapuolustukseen.


title: 880 Naval Air Squadron

text: Laivue palasi lentotukialuksella Kapkaupungin kautta Gibraltarille, jonka jälkeen se suojasi operaatio Pedestalissa Maltalle matkannutta saattuetta. Laivue tuhosi taisteluissa kahdeksan viholliskonetta ja vaurioitti kolmea muuta, mutta se menetti kolme konetta ja lentotukialus vaurioitui pahoin 12. elokuuta. Laivue siirrettiin elokuussa maihin Strettoniin, jossa se aloitti kouluttautumisen Spitfire kalustolla. Laivue varustettiin syyskuussa kahdellatoista Supermarine Seafire IIC -koneella.


title: 880 Naval Air Squadron

text: Laivue siirrettiin lokakuussa "HMS Argukselle" ja seuraavien kuukausien ajan laivue suojasi Pohjois-Afrikan maihinnousua. "HMS Indomitablen" korjausten valmistuttua laivue palasi maaliskuussa 1943 alukselle, jonka mukana siirryttiin Gibraltarille ja edelleen Välimerelle kesäkuussa. Laivue suojasi heinäkuussa Sisilian maihinnousua sekä syyskuussa Salernon maihinnousua, jossa laivue lensi kaikkiaan 120 tuntia.


title: 880 Naval Air Squadron

text:
Helmikuussa 1944 laivue siirrettiin "HMS Furiousille", jonka mukana laivue lensi Norjan rannikolla ennen kuin se varustettiin 16. maaliskuuta kahdellatoista Seafire F.III -hävittäjällä. Seuranneen puolen vuoden aikana laivue iski uusine koneineen lukuisiin Norjan kohteisiin sekä suojasi neljää Saksan laivaston taistelulaiva "Tirpitziä" vastaan tehtyä hyökkäystä. Yhdistetty laivue, joka oli muodostettu neljästä sekä 801 että 880 laivueen Seafire-koneesta, aktivoitiin 11. kesäkuuta Dremissä tehtävänään paikallispuolustus ilmavoimien alaisuudessa. Uuteen laivueeseen siirretyt osat palasivat alkuperäisiin laivueisiinsä elokuussa.
880 NAS liitettiin lokakuussa 30. laivaston hävittäjälennostoon (), joka siirrettiin kuukautta myöhemmin "HMS Implacablelle" Norjan rannikon meriliikenteen häirintään. Tammikuussa 1945 laivueen vahvuus nostettiin 24 koneeseen ja maaliskuussa se palasi "HMS Implacablelle" liittyäkseen Brittiläiseen Tyynenmeren laivastoon.


title: 880 Naval Air Squadron

text: Kesäkuussa laivue partioi, suojasi muita lentokoneita sekä toimi tykistöntulenjohtajina iskettäessä Trukille. Se myös syöksypommitti öljytankkeja. Kuukauden lopulla lennosto liitettiin vasta muodostettuun 8. lentotukialusosastoon (). Sodan viimeisenä kuukautena lentokoneet iskivät Japanin pääsaarille, jolloin laivue tuhosi useita vihollisen koneita. Japanin antauduttua laivue kuljetettiin Australiaan, jossa se siirrettiin maihin. Se lakkautettiin 11. syyskuuta "HMS Nabswickilla" Schofieldsissä Sydneyssä sulauttamalla laivueen henkilöstö ja kalusto 801 laivueeseen.


title: 880 Naval Air Squadron

text: Vuonna 1951 laivueen numero siirrettiin Kanadan laivaston ilmavoimille Kansainliiton sopimuksen perusteella. Kanadan laivasto perusti laivueen 1. toukokuuta 1951 numeroimalla uudelleen aiemman 825 laivueen, joka oli osa 31. tukilentoryhmää (). Kalustona laivueella oli kaksitoista Fairey Firefly 5 -konetta, jotka korvattiin marraskuussa seitsemällä Avengerilla. Laivue siirrettiin samalla "HMCS Magnificentille". Laivue nimettiin marraskuussa 1952 Yhdysvaltain laivaston mallin mukaisesti VS-880:ksi ja se varustettiin lokakuussa 1957 kymmenellä CS2F-1 Trackerillä. Laivue siirrettiin "HMCS Bonaventurelle", jonka mukana se lähti partiomatkalle. Tammikuussa 1960 laivueen kalustoksi vaihdettiin kaksitoista parannetulla radio ja elektroniikkajärjestelmällä varustettua CS2F-2-konetta ja CS2F-3-koneet otettiin käyttöön vuoden 1970 alussa ja samalla laivue siirrettiin maihin Kanadan luopuessa lentotukialuksistaan.


title: 880 Naval Air Squadron

text: Maaliskuussa 1975 laivueen nimi ja tehtävä muutettiin, kun se nimettiin 880 meritiedustelulaivueeksi (). Sen palvelustukikohta CFB Summerside suljettiin 1990, mutta laivuetta ei kuitenkaan virallisesti lakkautettu. Se on siten edelleen olemassa, mutta ilman henkilöstöä ja kalustoa.


title: 1-naftyylitiourea

text: 1-naftyylitiourea eli α-naftyylitiourea tai Antu (CHSN) on orgaaninen yhdiste ja tiourean johdannainen. Yhdistettä käytetään rotanmyrkkynä.


title: 1-naftyylitiourea

text: Puhtaana 1-naftyylitiourea on huoneenlämpötilassa valkoisia kiteitä. Epäpuhtaudet värjäävät kaupalliset tuotteet siniharmaiksi. 1-naftyylitiourea liukenee vain pieniä määriä veteen, mutta liukenee paremmin orgaanisiin liuottimiin kuten kuumaan etanoliin ja asetoniin. Kuumennettaessa 1-naftyylitioureaa klooribentseenin toimiessa liuottimena yhdiste hajoaa muodostaen 1-naftyyli-isotiosyanaattia ja ammoniakkia.


title: 1-naftyylitiourea

text: 1-naftyylitiourea on hyvin myrkyllistä isorotalle ("Rattus norvegicus") ja sen LD-arvo isorotalle on 6 mg/kg. 1-naftyylitiourea on spesifisesti myrkyllistä juuri isorotalle, muut rottien suvun lajit sietävät yhdistettä hieman paremmin. Muille nisäkkäille se ei ole aivan yhtä myrkyllistä esimerkiksi oravilla LD-arvo on 600 mg/kg. 1-naftyylitiourea ärsyttää voimakkaasti hengitysteitä ja aineelle altistumisesta voi seurata yskää, hengityksen vaikeutumista ja huonovointisuutta.


title: 1-naftyylitiourea

text: 1-naftyylitioureaa voidaan syntetisoida 1-naftyyliamiinista ja jostain tiosyanaattisuolasta kuten natrium-, kalium- tai ammoniumtiosyanaatista. Reaktio suoritetaan happamassa vesiliuoksessa ja seosta kuumennetaan 14–16 tunnin ajan. Toinen tapa valmistaa yhdistettä on naftyyli-isotiosyanaatin ja ammoniakin välinen reaktio.


title: 1-naftyylitiourea

text: 1-naftyylitioureaa käytetään rotanmyrkkynä.


title: 891 Naval Air Squadron

text: 891 Naval Air Squadron (891 NAS) oli Britannian Kuninkaallisen laivaston ilmavoimien lentolaivue, joka perustettiin 1942 ja se lakkautettiin 1945. Laivue perustettiin uudelleen 1952 ja se lakkautettiin 1961.


title: 891 Naval Air Squadron

text: Laivue perustettiin hävittäjälaivueena 1. heinäkuuta 1942 kalustonaan kuusi Hawker Sea Hurricane IB -hävittäjää RNAS Lee-on-Solentissa. Laivue oli alun perin suunniteltu sijoitettavaksi "HMS Stalkerille", mutta alus ei ollut palveluksessa Pohjois-Afrikan maihinnousun alkaessa ja laivue siirrettiin mistä se siirrettiin elokuussa "HMS Dasherille" kalustonaan kuusi Sea Hurricane IIC -konetta suojatakseen maihinnousua. Joulukuussa laivueen lentokoneiden määrä nostettiin yhdeksään ja helmikuussa 1943 laivue liittyi aluksen mukana Kotilaivastoon. Laivue siirtyi Islantiin, mutta suunnitellut kolme seuraavaa matkaa peruuntuivat kolmen koneen tuhoutuessa saattuetukialuksen räjähtäessä Clydessä 27. maaliskuuta vieden mukanaan runsaasti miehistöä. Onnettomuuden seurauksena laivue lakkautettiin 5. huhtikuuta 1944.


title: 891 Naval Air Squadron

text: Laivue perustettiin uudelleen 1. kesäkuuta 1945 Eglintonissa hävittäjälaivueeksi Tyynenmeren sotatoimiin kalustonaan kuusitoista Hellcat II(NF) -konetta. Sodan päättyessä perustaminen oli edelleen kesken ja laivue lakkautettiin virallisesti 24. syyskuuta 1945 Nutts Cornerissa.


title: 891 Naval Air Squadron

text: Laivue perustettiin 8. marraskuuta 1954 Yeoviltonissa kalustonaan de Havilland Sea Venom FAW.20 joka sään hävittäjät ja sen ensimmäisenä komentajana oli M. A. Birrell. Aluksi kuitenkin kalustona oli ainoastaan kaksi Sea Venomia ja niitä täydennettiin neljällä Sea Vampire T.22 -koulukoneella. Uuteen vuoteen mennessä laivueen konevahvuus oli nostettu yhdeksään. Laivueeseen muodostettiin 1. maaliskuuta 1955 X-lentue (891X NAS), jonka tehtävänä oli kouluttaa Australian laivaston lentäjiä 808 RAN Squadronin perustamiseksi 10. elokuuta. Laivue vietti vuoden 1956 alussa muutaman viikon "HMS Ark Royalilla" Välimerellä. Laivueen kalusto vaihdettiin kesäkuussa Sea Venom FAW.21 -koneiksi. Laivue lakkautettiin 17. huhtikuuta 1956 Yeoviltonissa.


title: 891 Naval Air Squadron

text: Laivue perustettiin uudelleen 3. syyskuuta Yeoviltonissa kalustonaan kahdeksan Sea Venom FAW.21 -hävittäjää. Marraskuusta alkaen laivue oli RNAS Merryfieldissä, koska Yeoviltonin kiirorataa kunnostettiin. Laivue siirrettiin "HMS Bulwarkille" maaliskuussa 1957, minkä jälkeen se vietti Kauko-Itään palaten Britteinsaarille Adenin kautta. Laivue siirrettiin "HMS Centaurille", jonka mukana se purjehti Kauko-Itään kesäkuussa 1959. Matkalla laivue vieraili muun muassa marraskuussa Australiassa. Laivue palasi aluksen mukana Britteinsaarille huhtikuussa 1960, jonka jälkeen se oli pääasiassa sijoitettuna Yeoviltoniin. Se vieraili Norjassa syyskuussa 1960. Laivue lakkautettiin 27. heinäkuuta 1961.


title: Vesa Kähkölä

text: Vesa Kähkölä (s. 30. tammikuuta 1959) on suomalainen kestävyys- ja maastojuoksija. Urallaan hän edusti vuoteen 1980 Tervolan Terävää ja uransa huippuvuodet Tornion Pyryä .


title: Vesa Kähkölä

text: Kähkölä saavutti pronssia Kalevan kisojen kympillä vuonna 1984, mutta alkoi vähitellen keskittyä maratonille. Heti syksyn 1984 SM-maratonilla Liperissä irtosi hopeamitali kuten seuraavan kevään maastoista. Vain kaksi viikkoa maastojuoksukisan jälkeen Vesa Kähkölä saavutti ensimmäisen yleisen sarjan Suomen mestaruutensa SM-maratonilla Valkeakoskella. Mitalisarja jatkui vuonna 1987 SM-maratonilla Uudessakaupungissa hopeamitalilla ja SM-maastojuoksussa mestaruudella. Kittilän ruskamaratonilla Kähkölä saavutti huippuajan 2.12.25, mutta matka osoittautui alimittaiseksi, eikä tulos jäänyt ennätyskirjoihin. Nämä saavutukset eivät riittäneet Rooman MM-kisoihin. Radalla tuli 10 000 metrillä vuoden 1984 hopean lisäksi pronssia 1986.


title: Vesa Kähkölä

text: Vuodesta 1988 tuli uran paras – samalla oli olympiavuosi. Keväällä Kähkölä oli Bostonin maratonilla paras suomalainen ennätyksellään 2.16.17 ja kesäkuussa 1988 hän saavutti Suomen mestaruuden Kotkassa. Tulos ei riittänyt silloiselle SUL:n juoksujen valmennusjohtajalle Juha Väätäiselle esittää Kähkölää Soulin olympialaisiin maratonedustajaksi.


title: Vesa Kähkölä

text: Ura päättyi syksyyn 1988. Kähkölä saavutti urallaan vuosina 1976–1988 yhteensä 23 SM-mitalia, kolme Euroopan cup -edustusta, kolme MM-maastoedustusta, kerran nuorten EM-kisoissa, neljä nuorten maaottelua.


title: Vesa Kähkölä

text: Uransa jälkeen Kähkölä toimi urheilun järjestötehtävissä. Hän toimi Tornion Pyryn yleisurheilujaoston puheenjohtaja vuosina 1991–1992, Tornion Pyryn puheenjohtajana vuosina 1992–2002. Siirryttyään Torniosta Etelä-Savoon Kähkölä on toiminut paikallisen Mäntyharjun Virkistyksen yleisurheilujaoston puheenjohtajana vuosina 2004–2007 ja sen jälkeen yleisurheilujaoston jäsenenä. Vuonna 2009 hän sai opetusministeriön ansiomitalin Suomen liikuntakulttuurin ja urheilun hyväksi tekemästä työstä.


title: Väinö Mäkelä

text: Väinö Mäkelä -nimisiä henkilöitä ovat olleet:


title: Maisema Korpilahdelta

text: Maisema Korpilahdelta on taiteilija Yrjö Ollilan dekoratiivinen öljyvärimaalaus kankaalle vuodelta 1913. Kooltaan tämä maalaus on 100,5×120,5 cm ja se kuuluu Ateneumin taidemuseon (Hallonbladin) kokoelmiin, jonne se hankittiin sen valmistumisvuoden jälkeisenä vuonna 1914.


title: Maisema Korpilahdelta

text: "Maisema Korpilahdelta" on Yrjö Ollilan dekoratiivista kolorismia. Kolme kylpevää naista on siinä saapunut rantaan viettääkseen ainakin hetken siellä kylpytunnelmissa. Ranta on hieman varjoisa ja puiden runsaat lehdet antavat kuvaa raikkaasta ilmasta.


title: Maisema Korpilahdelta

text: Kylpyaihe oli tavallinen 1500-luvun keskiaikaisissa maalauksissa, joissa luvattiin naisille ikuista nuoruutta kylpemisellä. Ollila käytti aihetta, joka oli eräs vallalla oleva aihe ajankohdan mytologiassa 1800-luvun lopulla ja 1900-luvun alkupuolella. Terveys ja onni ovat onnentäyteistä alkutilaa, jota kaivattiin ja johon ihminen oli menettänyt yhteytensä historiallisessa ajassaan. Maalaus voidaan lukea arkaaisiin maalauksiin.


title: Porvoon Amisto

text: Porvoon Amisto tai lyhyemmin Amisto on ammatillinen oppilaitos Itä-Uudellamaalla lähellä pääkaupunkiseutua. Porvoon ammattiopistossa Amistossa opiskelee yli tuhat opiskelijaa neljässä toimipisteessä Porvoossa, Askolassa ja Loviisassa. Porvoon Perämiehentien toimipiste on Amiston päätoimipiste ja siellä työskentelee myös hallinto. Porvoon ammattiopisto eli Amisto on osa Itä-Uudenmaan koulutuskuntayhtymää, johon Amiston lisäksi kuuluvat aikuiskoulutuskeskus Edupoli sekä Oppisopimuskeskus.


title: Porvoon Amisto

text: Porvoon Amistossa voi opiskella 17 erilaista ammatillista perustutkintoa 25 eri koulutusohjelmassa. Amistoon haetaan opiskelemaan yhteishaun, lisähaun tai harkintaan perustuvan valinnan kautta. Opiskelu Amistossa kestää keskimäärin kolme vuotta ja perustutkinnon jälkeen opiskelijalla on yleinen jatko-opintokelpoisuus. Tämä tarkoittaa sitä, että opiskelija voi hakea opiskelemaan ammattikorkeakouluun, korkeakouluun tai yliopistoon samalle tai muulle alalle. Perustutkinnon lisäksi Amistossa on myös perustutkintoon valmistavaa ja valmentavaa koulutusta esimerkiksi ilman opiskelupaikkaa jääneille ja maahanmuuttajille.


title: Porvoon Amisto

text: Amiston toiminnot jatkuvat Edupolin osana vuoden 2018 alusta.


title: Uumajan yliopiston muotoilukorkeakoulu

text: Uumajan yliopiston muotoilukorkeakoulu () on Uumajan yliopiston teknis-luonnontieteelliseen tiedekuntaan kuuluva muotoiluoppilaitos. Se on perustettu vuonna 1989 ja sijaitsee yliopiston taidekampuksella Uumajajoen rannalla.


title: Uumajan yliopiston muotoilukorkeakoulu

text: Muotoilukorkeakoulun kolmivuotiseen, ruotsinkieliseen koulutusohjelmaan otetaan vuosittain 12–15 opiskelijaa. Ohjelma tähtää teollisen muotoilun kandidaattitutkintoon. Sen jatkona koulu tarjoaa kaksivuotiset englanninkieliset maisteriohjelmat liikennevälinemuotoilussa, tuotemuotoilussa ja käyttöliittymämuotoilussa.


title: Uumajan yliopiston muotoilukorkeakoulu

text: Muotoilukorkeakoulun toiminta alkoi 1989 kahdentoista opiskelijan ja kolmen työntekijän voimin vanhassa Uumajan puuhiomon sähkölaitosrakennuksessa vuodelta 1926. Samalla alettiin sen kylkeen suunnitella neljä kertaa suurempaa uudisrakennusta, joka valmistui 1992 arkkitehti Olle Qvarnströmin suunnittelemana. Keväästä 2012 alkaen muotoilukorkeakoulua ja muuta taidekampusta (arkkitehtikorkeakoulu, taidekorkeakoulu, Humlab-X ja Kuvamuseo) yhdistävät maanalaiset ravintolatilat.


title: Uumajan yliopiston muotoilukorkeakoulu

text: Uumajan yliopiston muotoilukorkeakoulu on päässyt mukaan BusinessWeek-lehden luetteloon maailman parhaista muotoilukoulutuksista. Vuonna 2010 se pääsi mukaan 18 parhaan muotoiluoppilaitoksen luetteloon. Vuonna 2011 saksalainen Red Dot -designmuseo arvioi sen toiseksi parhaaksi muotoilukoulutukseksi Euroopan, Pohjois-Amerikan ja Etelä-Amerikan alueella ja seuraavana vuonna parhaaksi. Vuonna 2013 koulu arvostettiin parhaaksi muotoilukouluksi IDEA-kilpailussa (International Design Excellence Awards).


title: Uumajan yliopiston muotoilukorkeakoulu

text: Muotoilukorkeakoulun rehtorina toimi 2009–2014 suomalainen Anna Valtonen, joka siirtyi sieltä Aalto-yliopiston taiteiden ja suunnittelun korkeakoulun dekaaniksi maaliskuusta 2014 alkaen.


title: Skylanders: Trap Team

text: Skylanders: Trap Team on Toys for Bobin kehittämä ja Activisionin julkaisema toimintaseikkailupeli. Peli julkaistiin Pohjois-Amerikassa 5. lokakuuta ja Euroopassa 10. lokakuuta 2014. Pelin jatko-osa, julkaistiin syyskuussa 2015.


title: Skylanders: Trap Team

text: Aiemman pelin, n tapahtumien jälkeen Skylanderien päävihollinen Kaos lähettää pahimmat alaisensa hyökkäämään Skylandsiin räjäyttämällä Cloudcracker-vankilan, jossa he olivat vangittuna. Tämä vapauttaa kaikki Trap Master Skylanderit ja Traptaniumin, jotka olivat vangittuna maahan. Portaalimestarin roolissa olevan pelaajan täytyy käyttää Trap Mastereitä ja Traptaniumin sirpaleita ansamuodossaan saadakseen kaapattua kaikki paenneet rikolliset.


title: Skylanders: Trap Team

text: Kuten aiemmissa peleissä, pelaaja ohjaa hahmoja asettamalla lelufiguureita Portal of Power -laitteeseen, joka aktivoi hahmon peliin. "Trap Teamin" kohdalla on kuitenkin uudenlainen avuste: ansa. Toisin kuin figuurit, jotka tuovat hahmon peliin, ansoja voidaan käyttää pelistä löydettyjen vihollishahmojen haltuunottoon, ja heitä voidaan ohjata sen jälkeen hyvinä hahmoina. Näitä haltuunotettuja hahmoja voidaan käyttää myös muilla konsoleilla.


title: Belgorodin taistelu

text: Belgorodin taistelu oli toisessa maailmansodassa Saksan ja Neuvostoliiton joukkojen välinen taistelu Belgorodin kaupungin hallinnasta. Taistelu oli osa operaatio Polkovodets Rumjantsevia. Se alkoi 23. heinäkuuta 1943 ja päättyi Neuvostoliiton voittoon 14. elokuuta, jolloin Neuvostoliiton 69. armeijan ja 7. kaartinarmeijan joukot saivat vallattua kaupungin. Taistelun seurauksena puna-armeija pystyi keskittämään joukkonsa Harkovan valtaamiseen.


title: Odessankoira

text: Odessankoira ("odesskaja domašnaja idealnaja sobaka") on ukrainalainen koirarotu. Sillä ei ole FCI:n tunnustusta, mutta Ukrainan ja Valko-Venäjän kansalliset kennelliitot ovat hyväksyneet sen virallisesti.


title: Odessankoira

text: Odessankoira on pitkäkarvainen, hieman polski owczarek nizinnyä tai schapendoesia muistuttava seurakoira, joskin paikalliset kasvattajat kuvaavat sen olevan kuin etelävenäjänkoira pienoiskoossa. Sallittu säkäkorkeus on uroksilla 28–32 cm (ihanne 30 cm) ja nartuilla 26–30 cm (ihanne 28 cm). Värivaihtoehdot ovat a) valkoinen minkä tahansa värisin (paitsi maksanruskein) merkein; b) harmaa; c) hiekka ("fawn") eri sävyissään (oranssia lukuun ottamatta).


title: Odessankoira

text: Rotu luotiin kääpiövillakoirasta, japanese chinistä, maltankoirasta ja kettuterrieristä 1970-luvun lopulla Odessassa. Tämä uusi rotu tunnettiin lyhenteellä "odis", mikä tuli suoraan sen pidemmästä "odessalaista ihanteellista kotikoiraa" tarkoittavasta venäjänkielisestä nimestä. Rouvat T.F. Shargorodskaya ja I.V. Bakharyeva aloittivat yhteistyön muiden asiantuntijoiden kanssa rodun ominaisuuksien yhdenmukaistamiseksi. Vuonna 1999 syntyneen rouva Bakharyevan omistaman nartun nimeltä "Franshika Dio Present" ja vuonna 2001 syntyneen rouva Shargoroskayan omistaman nartun nimeltä "Lapuna Dio Present" katsotaan toimineen esikuvina nykyiselle rotumääritelmälle.


title: Cola Song

text: "Cola Song" on romanialaisartisti Innan kappale hänen neljänneltä, LatINNA-studioalbumilta. Sen julkaisi Atlantic Records digitaalisesti ladattavana albumin ensimmäisenä singlenä 15. huhtikuuta 2014. Kappale tehtiin FIFA World Cup 2014-kipailua varten ja sillä vierailee myös kolumbialainen reggaetonartisti J. Balvin. Kappaleen tuotti TJR sekä Axident ja sanoitti Breyan Isaac sekä Andrew Frampton. Kappaleeseen liittyvä musiikkivideo julkaistiin videopalvelu YouTubessa 14. huhtikuuta 2014. Kappale on tähän mennessä päässyt kymmenen parhaan joukkoon Belgiassa ja Puolassa.


title: Cola Song

text: Digitaalinen lataus


title: Passio – rakkaus G. H:n mukaan

text: Passio – rakkaus G. H:n mukaan ("A Paixão segundo G. H.") on Clarice Lispectorin romaani vuodelta 1964. Sen on suomentanut Tarja Härkönen, ja suomennos ilmestyi Teoksen kustantamana vuonna 2014. Teos on hänen ehkä järkyttävin ja tunnetuin teoksensa. Se kertoo naisesta, joka mukavan riolaisen kattohuoneistonsa palvelijanhuoneessa saa mystisen kokemuksen ja sen seurauksena syö palan torakkaa. Kirjan nimessä G. H. on lyhenne sanoista ”Gênero Humano”, 'ihmiskunta'.


title: Passio – rakkaus G. H:n mukaan

text: Omakustanteena ilmestynyt "Passio" on Lispectorin seitsemäs kirja, romaaneista viides "Passio" kertoo rajan ylittävästä porvarisnaisesta, joka asuu Rio de Janeiron hienostokaupunginosassa. Nainen menee kotiapulaisen huoneeseen, jossa häntä tuijottaa torakka. Hän yrittää turhaan tappaa sitä, ja se jää vainoamaan häntä. Nainen ja torakka siirtyvät toiselle tasolle..


title: Passio – rakkaus G. H:n mukaan

text: Teosta on tulkittu emansipaationäkökulmasta siten, että nainen on yksi lenkki naisten ikiaikaiseessa ketjussa. Näin tulkitsee jälkisanoissa kirjan suomentaja Tarja Härkönen, ja samaa näkemystä edustaa feministifilosofi Hélène Cixous. Puoli vuosisataa sitten – 1964 – ilmestynyt teos näyttää kriitikko Herman Raivion silmissä nykyisin elämäntaitokirjalta. Raivio ottaa kirjasta esiin Lispectorin lauseen ”Luopuminen on pyhin valinta elämässä.”


title: Lainiojoki

text: Lainiojoki on noin 60 kilometriä pitkä Ounasjoen sivujoki, joka sijaitsee Kolarin ja Kittilän kuntien alueella. Joen alkulähde on Lainiolompolo ja joki laskee Ounasjokeen Kaukosen kylän alapuolella Lainiosaaren kohdalla. Joen valuma-alue on 312 km² ja sen järvisyys on 0,78 %. Joella on yksi sivujoki, Kallonjoki, joka laskee Lainiojokeen noin kolmen kilometrin päässä joen suusta.


title: Accountor

text: Accountor (entinen Pretax) on suomalainen talous- ja palkkahallintopalveluja tarjoava yritys. Sillä on toimintaa seitsemässä maassa: Suomessa, Ruotsissa, Norjassa, Tanskassa, Venäjällä, Ukrainassa ja Hollannissa.


title: Accountor

text: Vuonna 2016 yritys työllisti Suomessa ja Pohjoismaissa yhteensä 2 300 henkilöä. Suomessa Accountorilla on tuhat työntekijää ja liki 30 toimistoa.


title: Accountor

text: Pretax vaihtoi 30. huhtikuuta 2014 nimekseen Accountor.


title: Accountor

text: Accountor muuttaa entiseen Fortumin pääkonttoriin Espoon Keilaniemeen vuonna 2020. Tunnetun tornitalon nimeksi tulee Accountor Tower.


title: Accountor

text: Accountorin tarjoamat talous-, palkka- ja henkilöstöhallinnon ulkoistuspalvelut:


title: Accountor

text: Konserniin kuuluvat seuraavat ohjelmistotytäryhtiöt:


title: Rusien–Bysantin sota (941–944)

text: Rusien–Bysantin sota vuosina 941–944 oli Kiovan suuriruhtinas Igorin epäonnistunut sotaretki Bysanttiin vuonna 941 ja toinen sotaretki vuonna 943, joka päättyi rauhansopimukseen vuonna 944.


title: Rusien–Bysantin sota (941–944)

text: 11. kesäkuuta 941 Bysantin laivasto tuhosi Bosporinsalmessa ruhtinas Igorin laivaston. Bysanttilaiset käyttivät ruseja vastaan kreikkalaista tulta. Tuon taistelun jälkeen sotatoimet jatkuivat vielä kolme kuukautta Mustanmeren etelärannalla, Vähässä-Aasiassa. 15. syyskuuta 941 bysanttilaiset tuhosivat lopullisesti rusien laivaston Traakian rannikolla rusien yrittäessä pakoa kotimaahansa.


title: Rusien–Bysantin sota (941–944)

text: Italialaisen historioitsija Liutprand Cremonalaisen mukaan ruseilla oli noin 1 000 laivaa ja jokaisessa laivassa noin 40 soturia.


title: Rusien–Bysantin sota (941–944)

text: Vuonna 943 ruhtinas Igor kokosi uuden ja mahtavan sotajoukon petsenegien tuella. He saapuivat Bysantin valtakunnan pohjoisrajalle Tonavalla. Tämä sotaretki ei päätynyt taisteluihin, vaan Bysantti solmi rusien ruhtinas Igorin kanssa rauhansopimuksen, missä rusit saivat hyvät maksut.


title: Rusien–Bysantin sota (941–944)

text: Cambridgen dokumentti (kasaarijuutalaisen kirje 900-luvun lopulta) liittää rusien sotaretket Konstantinopoliin kasaareihin liittyviin tapahtumiin hieman ennen sotaretkeä. Bysantin keisari Romanos I aloitti 930-luvulla kampanjan juutalaisia vastaan. Juutalaisuutta tunnustava Kasaarien kaani lähetti vastauksen keisarille, että ”he ovat jo kukistaneet monet ympärileikkaamattomat”. Tämän jälkeen Romanos I lähetti paljon lahjuksia eräälle ”Halgalle”, jota nimitettiin rusien keisariksi, jotta tämä aloittaisi sotaretken kasaareja vastaan. Halga valloitti Samkertsin (Tamanin niemimaalla Mustaamerta ja Asovanmerta yhdistävän Kertšinsalmen rannalla sijainnut kaupunki. Sen jälkeen kasaarien sotapäällikkö Pesah aloitti sodan ”Halgaa” ja Bysanttia vastaan. Pesah tuhosi 3 bysanttilaista kaupunkia ja piiritti myös Krimillä Khersonesosin kaupunkia. Sitten Pesah hyökkäsi Halgan kimppuun. Rusit piiritettiin Samkertsiin ja pakotettiin neuvotteluihin. Halgan oli suostuttava Pesahin vaatimukseen aloittaa sota Bysanttia vastaan.


title: Rusien–Bysantin sota (941–944)

text: Tämän jälkeen Cambridgen asiakirjan tapahtumat ovat yhteneväisiä ruhtinas Igorin sotaretkestä Bysanttiin. Sotaretki mainitaan sekä bysanttilaisissa että muinaisvenäläisissä lähteissä pienin yllättävin eroavaisuuksin:


title: Rusien–Bysantin sota (941–944)

text:
”Ja niin hän lähti tahtonsa vastaisesti sotimaan Kustantinia (Konstantinopolia) vastaan neljäksi kuukaudeksi. Ja hän lähti pakoon ja sen vuoksi hävetti palata kotimaahansa, niin hän meni meritse Persiaan, jossa hänet ja koko joukko tuhottiin. Sitten rusit alistuivat kasaarien valtaan.”
Tuosta on yritetty liittää ”Halga” Oleg Viisaaseen sekä itse Igoriin (Helgi Inger, ”Oleg nuorempi”). Tämä aiheuttaa kuitenkin ristiriitaa muihin vuoden 941 sotaretken lähteisiin liittyen. Cambridgen asiakirjan mukaan Kiovan Venäjä joutui Kasaarien kaanikunnan alaisuuteen. Toisaalta muinaisvenäläiset ja bysanttilaiset kirjailijat eivät edes mainitse kasaareja näiden tapahtumien yhteydessä..


title: Rusien–Bysantin sota (941–944)

text: Historioitsija Polovoi esittää seuraavaa versiota: Halga oli yksi Igorin sotapäälliköistä. Kun hän hävisi taistelun Pesahin kanssa, niin Igor päätti solmia rauhansopimuksen kasaarien kanssa ja kutsui Halgan takaisin Tmutarakanista ja lähti itse sotaretkelle Konstantinopoliin. Juuri tämän vuoksi Halga piti niin tiukasti kiinni antamastaan lupauksesta Pesahille lähteä taisteluun Romanos I:n kanssa. Osa rusien sotajoukoista meni laivoillaan Krimin Khersonesosin ohitse ja toinen osa Igorin kanssa Bulgarian rannikkoa pitkin. Molemmista paikoista tuli tietoja Konstantinopoliin lähestyvästä epämiellyttävästä asiasta. Tämän vuoksi Igorin ei onnistunut yllättää kaupunkia kuten Ensimmäisessä Rusien-Bysantin sodassa vuonna 860 rusit olivat onnistuneet.


title: Rusien–Bysantin sota (941–944)

text: Hyökkäys Konstantinopoliin vuonna 941 sekä sitä seuraavat tapahtumat samana vuonna on kerrottu Theofanes Continuatus -teoksen keisarien elämää kronikan 4:nnessä kirjassa, Vasili Uuden Elämä-kronikassa sekä Liutprand Cremonalaisen historiateoksessa (Palkintokirja, 5.XV). Nuoremmissa muinaisvenäläisissä teksteissä viitataan bysanttilaisiin lähteisiin, joihin on tehty jotain pieniä lisäyksiä.


title: Rusien–Bysantin sota (941–944)

text: Theofanes Continuatuksen kuvaus hyökkäyksestä alkaa seuraavasti:


title: Rusien–Bysantin sota (941–944)

text:
” Yhdestoista kesäkuuta neljästoista indiktiä (vuonna 941) kymmenellä tuhannella laivalla rusit saapuivat Konstantinopoliin. Ruseja kutsutaan myös dromiteiksi, koska he ovat frankkien heimoa. Heitä vastaan lähetettiin aristokraatti Theofanes sekä kaikki kaupungista löytyvät taistelukuntoiset miehet. Hän varusti ja laittoi laivaston taisteluvalmiuteen sekä vahvisti itseään paastolla ja kyyneleillä valmistautuessaan taisteluun ruseja vastaan.”
Sotaretki ei tullut yllätyksenä Bysantille. Tieto siitä oli tullut bulgaareilta sekä myöhemmin Krimin Khersonesosin Strategosilta. Samanaikaisesti Bysantin laivasto oli taistelemassa arabeja vastaan Välimeren saarilla, joten Luitprand Cremonalaisen mukaan kaupunkiin oli jäänyt vain 15 huonokuntoista kaleerilaivaa. Bysanttilaiset laskivat, että ruhtinas Igorin laivojen määrä oli uskomattomat 10.000 laivaa. Luitprand Cremonalainen kertoi silminnäkijän kertomuksen, jonka mukaan Igorilla oli tuhansia laivoja. Nestorin kronikan ja Luitprandon kertomusten mukaan rusit rupesivat ryöstelemään ensin Vähä-Aasian rannikkoa Mustallamerellä. Tämän ansiosta Konstantinopolin puolustajilla oli aikaa valmistautua kohtaamaan Igorin laivasto merellä Bosporinsalmen suulla Hieronin kaupungin edustalla.
Tarkemman kuvauksen ensimmäisestä meritaistelusta jätti Liutprand:


title: Rusien–Bysantin sota (941–944)

text: ”Bysantin keisari Romanos I käski laivanrakentajat saapumaan luokseen ja sanoi heille: ”Nyt menette välittömästi korjaamaan kaikki kaleerit, jotka jäivät kotisatamaan. Panette niihin kaikkiin liekinheittimet ei ainoastaan keulaan, vaan myös perään sekä molemmille laidoille”. Kun kaleerit oli varusteltu hänen käskynsä mukaan, keisari käski niihin kokeneimmat miehensä ja käski heidät taisteluun kuningas Igoria vastaan. He purjehtivat pois. Nähtyään heidät merellä kuningas Igor käski sotajoukkojaan ottamaan heidät elävinä vangeiksi, joita ei saanut tappaa. Mutta lempeä ja armollinen Herra halusi suojella niitä, jotka häntä kumartavat ja rukoilevat ja halusi heille voiton. Niin Herra tyynnytti tuulet ja rauhoitti merenkäynnin, jotta kreikkalaisten oli helpompi käyttää liekinheittimiään. Näin kreikkalaiset pääsivät rusien laivojen keskelle ja rupesivat heittämään liekkejä joka suuntaan. Tämän nähtyään rusit rupesivat hyppimään laivoistaan mereen, koska heidän mielestä oli parempi hukkua aaltoihin kuin palaa tulessa kuoliaaksi. Rautapaidoissaan ja kypärissään he painuivat heti merenpohjaan eikä heitä enää ikinä nähty. Uimaan lähteneet paloivat vielä vedessäkin. Kukaan heistä ei pelastunut, jos ei ehtinyt soutamaan rantaan asti. Rusien veneet olivat pienempiä, jonka vuoksi ne kulkivat myös matalassa vedessä, jonne kreikkalaisten isot kaleerit eivät suuremman syväyksensä vuoksi päässeet.”


title: Rusien–Bysantin sota (941–944)

text:
Amartol lisäsi tähän, että Igorin tappion liekinheittimillä varustettujen kaleerien lisäksi täydensivät vielä Bysantin laivaston dromonit ja kolmisoudut. Kertomusten mukaan 11. kesäkuuta 941 rusit ensimmäisen kerran joutuivat tekemisiin kreikkalaisen tulen kanssa.
Muinaisvenäläinen Nestorin kronikka 1100-luvulta kertoi hurjasta taistelusta: ”Ikään kuin kreikkalaisilla olisi ollut hallussaan taivaallinen salama, sen he päästivät irti ja sillä he polttivat meidät; siksi emme voittaneet heitä.” Nestorin kronikan mukaan rusit hävisivät ensin maataistelussa, minkä jälkeen he siirtyivät laivoihin, jonka jälkeen oli tämä hirvittävä meritaistelu. Todennäköisempää on kuitenkin, että kronikka on liittänyt yhteen eri taisteluita vaikka ilmeisesti ne on käyty eri aikoina eri paikoissa.


title: Rusien–Bysantin sota (941–944)

text: Nestorin kronikan ja Liutprandon mukaan sota päättyi seuraavasti: ruhtinas Igor palasi sotajoukkojensa rippeiden kanssa takaisin kotiinsa. Bysanttilaisen Leon Diakonoksen mukaan Igorille jäi suuresta laivastostaan vain 10 laivaa. Bysantin keisari Romanos I käski teloittaa kaikki vangitsi saadut rusit.